11乾

11乾　道陟多阪，胡言連蹇，譯瘠且聾，莫使道通，請謁不行，求事無功

12履　空拳握手，委地更起，富饒豐衍，快樂無已

13同人　子號索哺，母行求食，反見空窠，訾我長息

14无妄　傳言相誤，非于徑路，鳴鼓逐孤，不知跡處

15姤 仁政不暴，鳳凰來舍，四時順節，民安其處

18否　載白晶光，驂駕六龍，碌命徹天，封為燕王

16訟　龍馬上山，絕無水泉，喉焦唇乾，舌不能言

17遯　眵雞無距，與鵲交關，翅折目盲，為鳩所傷

21夬 孤竹之墟，失婦王夫，傷於蒺藜，不見少妻，東郭棠姜，武子以亡

22兌 鷁飛中退，舉事不進，宋人亂潰

23莗 玄黃虺隤，行者勞疲，役夫憔悴，踰時不歸

24隨　乘龍上天，兩蛇為輔，踴躍雲中，遊觀蒼海，民樂安處

25大過　桀跖並處，人民愁苦，擁兵荷糧，戰於齊魯

26困 噂噂所言，莫如我垣，歡喜堅固，可以長安

27咸　三人求橘，反得大栗，女青以富，黃金百鎰

28萃 任劣力薄，孱駑恐怯，如蝟見鵲，不敢拒格

31大有　上帝之生，福祐日成，修德行惠，樂且安寧

32聧 陽旱炎炎，傷害禾穀，穡人無食，耕夫嘆息

33離　胎生孚乳，長息成就，充滿帝室，家國昌富

34噬嗑　堅冰黃鳥，常悲哀愁，不見甘粒，但見藜蒿，數驚鷙鳥，為我心憂

35鼎 弱足刖跟，不私出門，市賈不利，折亡為患

37旅 繭栗犧牲，敬享鬼神，神嗜飲食，受福多孫

38晉　三癡俱走，迷路失道，惑不知歸，反入患口

41大壯　郤大墻壞，蠹眾木折，狼虎為政，天降罪罰，高弒望夷，胡亥以斃

42歸妹 背北相憎，心意不同，如火與金

43豐 太 帝室，皇帝所值，藩屏固衛，不可得入，長安無患

44震 懸貆素餐，居非其安，失與剝廬，休坐徒居

45恒　東山西岳，會合俱食，百家送從，以成恩福

46解 暗昧冥語，相傳註誤，鬼魅所舍，誰知臥處

47小過 從風放火，荻芝俱死，三害集亡，叔子中傷

48豫　禹鑿龍門，通利水源，柬注倉海，民得安從

51小畜　据斗運樞，順天無憂，所行造德，與樂並居

52中孚 舜升大禹，石夷之野，徵詣王庭，拜治水土

53家人 三女求夫，不見復闢，伺候山雨

54益 公孫駕驪，載聘東齊，延陵說產，遺季紵衣

55巽 出門逢惡，為患為怨，更相擊刺，傷我手端

56渙 跛踦相隨，日暮牛罷，陵遲後旅，失利亡雌

57漸 陽低頭陰，仰首水為，凶傷我寶，進不利生其子

58觀　江河淮海，天之奧府，眾利所聚，可以饒有，樂我君子

61需　目膶足動，喜如其願，舉家蒙寵

62節 龍角博顙，位至公卿，世祿久長，起動安寧

63既濟 楩生荊山，命制輸班，袍衣剝脫，夏熱冬寒，飢餓枯槁，眾人莫憐

64屯　陽孤亢極，多舛恨惑，車傾益亡，身常憂惶，乃得其願，雌雄相從

65井 黿鳴岐山，龞應山淵，男女媾精，萬物化生，丈王以成，為開周庭

66坎　黃鳥來集，既嫁不答，念我父兄，思復邦國

67蹇 騎 逐羊，不見所望，徑涉虎廬，王羝失羔

68比　中夜犬吠，盜在墻外，神明祐助，消散皆去

71大畜　三年爭妻，相逐奔馳，終日不食，精氣勞疲

72損 姬姜祥淑，二人偶食，論仁議幅，以安王室

73賁　室如懸磐，既危且殆，早見之士，依山谷處

74頤　純服黃裳，帶上以興，德義既生，天下歸仁

75蠱　彭祖九子，據德不殆，南山松柏，長受嘉福

76蒙　鵠鵴鳲鳩，專一無尤，君子是則，長受嘉福

77艮 民怯伐惡，姦人所伏，寇賊大至，入我邦郭，妻子係獲

78剝　大禹戒路，蚩尤除道，周匝萬里，不危不殆，見其所使，無所不在

81泰　不風不雨，白日皎皎，宜出驅馳，通理大道

82臨　南山昊天，刺政閔身，疾悲無辜，背憎為仇

83明夷 弓矢俱張，把彈折紘，九發不至，道遇害患

84復　三人為旅，俱歸北海，入門上堂，拜謁主母，飲勞我酒

85升 衛侯東遊，惑於少姬，亡我考妣，又逝不來

86師　倉盈庾億，宜種蜀稷，年豐歲熟，民人安息

87謙　山險難登，澗中多石，車馳轊擊，載重傷軸，擔負差躓，踠跌右足

88坤　招殃來螫，害我邦國，病傷手足，不得安息