12履

11乾 東向蕃垣，相與笑言，子般執鞭，樂人作歡

12履 十鳥俱飛，羿射九雌，雄得獨全，雖驚不危

13同人 嬰孩求乳，母歸其子，黃麑悅喜

14无妄 涉伯殉名，棄禮誅身，成子奔燕

15姤 金帛貴寶，宜與我室，嫁娶有恩，得利過倍

16訟 遊居石門，祿祉安全，受福西隣，歸隱玉泉

17遯 路多枳棘，步刺我足，不利旅客，為心作毒

18否 怒非其願，因物有遷，貪妒腐鼠，而忽鴞鳶，自合失餌，到被困患

21夬 吉日車攻，田弋獲禽，宣王飲酒，以告嘉功

22兑 玄鬣黑顙，東歸高鄉，朱鳥導引，靈龜載莊，遂抵天門，見我貞君，人馬安全

23革 譌言妄語，傳相詿誤，道左失迹，不知戶處

24隨 三姦相擾，桀跖為友，上下騷離，隔絕天道

25大過 踰河求橘，并得大栗，烹羊食炙，飯酒歌笑

26困 日出溫谷，照臨萬國，高明淑人，虞夏配合

27咸 鳥鵲食穀，張口受哺，蒙被恩福，長大成就，柔順利貞，君臣合德

28萃 延頸望酒，不入我口，深以自喜，利得無有

31大有 鍼縷徒勞，錦繡不成，鷹逐雉兔，爪折不得

32睽 雀行求粒，暮歸喔嚅，反其室捨，安寧如故

33離 允利孔福，神所子畜，般樂無苦，得其歡欲

34噬嗑 桑方將落，殞其黃葉，失勢傾側，而無所立

35鼎 履虎躡尾，貶損我威，君子失否，去其國家

36未濟 日辰不良，強弱相振，一鳥兩碓，客勝主人

37旅 烏子鵲雛，常與母居，願慕羣旅，不育其巢

38晉 麟鳳相處，觀察安危，東國聖人，后稷周公，君子攸同，利以居止，長無災凶

41大壯 虺蛇求聚，難以居處，毒螫痛甚，瘡不可愈

42歸妹 五利四福，俱田高邑，黍稷茂盛，多獲藁稻

43豐 羣虎入邑，求索肉食，大人衛守，君不失國

44震 本根不固，新花落去，更為孤嫗，不得相視

45恒 潼滃蔚薈，膚寸來會，津液下降，流潦滂沛

46解 干旄旗旌，執幟在郊，雖有寶珠，無路致之

47小過 遠視千里，不見黑子，離婁明視，移於小人

48豫 封豕溝瀆，水潦空谷，客止宿舍，泥塗至腹，處無黍稷

51小畜 郭叔距頤，為棘所拘，童顏重顙，禍不成殃，復歸其鄉

52中孚 大頭明目，載受嘉福，三雀飛來，與祿相得

53家人 黃帝所生，伏羲之宇，兵刃不至，利以居止

54益 銜命上車，和合兩家，蛾眉皓齒，二國不殆

55巽 蹇驢不材，駿驥失時，筋勞力盡，疲於沙丘

56渙 探巢得雛，鳩鵲俱來，使我欣娛

57漸 黃帝紫雲，聖哲且神，光明見祥，告我无殃

58觀 請伯行賈，岱山之野，犯歷險阻，不逢危殆，利如澆酒

61需 北晨紫宮，衣冠在中，含和建德，常受天福

62節 安上宜官，一日九遷，升擢超等，牧養常山

63既濟 三女成姦，背夫夜行，與伯笑言，不忍主母，為失醴酒，冤天誰告

64屯 轅折輪破，馬倚僕臥，後旅失宿，右足跌踒

65井 逐兔索烏，破我弓車，日暮不及，失利後時

66坎 山險難行，礀中多石，車馳頻擊，重載折軸，擔負差躓，跌踒右足

67蹇 太倉積穀，天下饒食，陰陽調和，年歲時熟

6比 爭訟相倍，和氣不處，陰陽俱否，穀風母子

71大畜 兩人俱爭，莫能有定，心乖不同，訟言起凶

72損 履危蹈顛，墜入東淵，蹇不能前，足踒不便

73賁 上山求魚，入水補兔，市非其歸，自令久留

74頤 睢鳩淑女，聖賢配耦，宜家受福，吉善長久

75蠱 齊景惑疑，為孺子牛，嫡庶不明，賊蘖為患

76蒙 兩人相伴，相與悖戾，心乖不同，訟爭凶凶

77艮 五軛四國，優得饒有，陳力就列，騶虞悅喜

78剝 名成德就，頂領不試，景公耋老，尼父逝去

81泰 蠆室蜂戶，螫我手足，不得進止，為吾害咎

82臨 三羊俱亡，奔走南行，會暮失跡，不知其藏

83明夷 桀亂不時，使民恨憂，六祉為笑，君危臣羞

84復 天之與隅，堯舜所居，可以存身，保我邦國

85升 牧為代守，饗養甘賜，得利士意，戰大破胡，長安國家

86師 羊腸九縈，相推併前，止須王孫，乃能上天

87謙 與潦集降，河渠不通，齊魯閉塞，破費室空

88坤 循河榜舟，旁淮東遊，漁父舉網，先得大魚