13同人

11乾 一臂六手，不使堵口，莫肯為用，利棄我走

12履 周德既成，行軸不傾，中酉跌墓，耋老衰去，箴石不祐

13同人 ?寘山顛，銷鋒鑄刃，示不復用，天下大歡

14无妄 負車上山，力盡行難，烈風雨雪，遮過我前，中道復還，憂者得歡

15姤 宜昌娶婦，東家歌舞，長樂歡喜

16訟 履危不安，心欲東西，步走逐鹿，空無所得

17遯 安如泰山，福壽屢臻，雖有豺虎，不能危身

18否 齎貝贖狸，不聽我辭，繫於虎鬚，牽不得來

21夬 牡飛門啟，憂患大解，不為身禍

22兑 比目四翼，來安吾國，齎福上堂，與我同牀

23革 山陵西塞，遏我徑路，欲前不得，俱還故處

24隨 季姬踟躕，望還城隅，終日至暮，不見齊侯，居室無憂

25大過 春日載陽，福履齊長，四時不忒，與樂為昌

26困 跛踦俱行，日暮車傷，失旅乏糧

27咸 秋冬夜行，照覽星辰，道理利通，終身無患

28萃 正陽之央，申氏以亡，禍及留吁，烟滅為墟

31大有 三翼飛來，字我逢時，俱行先至，多得大利

32睽 齊魯爭言，戰於龍門，搆怨結禍，三世不安

33離 區脫康居，慕仁入朝，湛露之歡，三爵畢恩，復歸穹廬，以安其居

34噬嗑 兩金相擊，勇武敢敵，終日大戰，不破不缺

35鼎 兩虎爭鬪，血流浮杵，城郭空虛，蒿藜塞道

36未濟 桑扈竊脂，啄栗不宜，亂政無常，使我孔明

37旅 鳳凰在左，其麟在右，仁聖相遇，伊呂集聚，傷害不至，時無殃咎，福為我母

38晉 載璧秉珪，請命于河，周公克敏，冲人瘳瘉

41大壯 耆蒙睡眠，不知東西，歲君失理，命直為曲，王稱為寶

42歸妹 跛踦相隨，日暮牛罷，陵遲後旅，失利亡雌

43豐 三人俱行，北求大?，長子病足，請季負囊，柳下之責，不失驪黃

44震 依東墻隅，志下心勞，楚亭晨食，韓子低頭

45恒 如鵠抱子，見蛇何咎，室家俱在，不失其所

46解 百里難行，雖微復明，去虞適秦，為穆國卿

47小過 王孫季子，相與為友，明允篤誠，升擢薦舉

48豫 案民湖池，玉盃天授，魚如白雲，一國獲鯉

51小畜 載石上山，步跌不前，顯眉之憂，不得所歡

52中孚 衣裳顛倒，為王來呼，成就東周，邦國大休

53家人 訟爭相背，和氣不處，陰陽俱否，谷風母子

54益 府藏之富，王以賑貸，捕魚河海，笱網多得，巨蛇大鰌，戰於國郊，君逐走逃

55巽 乘筏渡河，雖深不殆，曾孫皇祖，累累俱在，受其大福

56渙 娶於姜女，駕迎新婦，少妻在門，夫子悅喜

57漸 魁行搖尾，逐雲吹火，汙泥為陸，下田為稷

61需 黃帝出遊，架龍乘馬，乘上泰山，南過齊魯，邦國咸喜

62節 螟蟲為賊，害我稼穡，冬禾殫麥，秋無所得

63既濟 湧泉滑滑，流行不絕，汙為江海，敗毀邑里，家無所處，聞虎不悸，向我笑喜

64屯 鴻魚逆流，至人潜處，蓬蒿代柱，天屋顛倒

65井 龍門小穴，流行不害，民安其土，君臣相保

66坎 孔懷如玉，出於幽谷，飛上橋木，鼓其羽翼，耀光照目

67蹇 鹿得美草，鳴嗚其友，九族和睦，不離邦域

68比 白龍黑虎，起伏俱怒，戰於阪泉，蚩尤走敗，死於魯首

71大畜 陶米白圭，善賈息資，三致千金，德施上仁

72損 梅李冬實，國多宼賊，亂擾並作，王不能制

73賁 大車難駕，兩靷如绳，馬奔山後，輪脫不行，中道遇害

74頤 子鉏執麟，春秋作經，元聖將終，尼父悲心

75蠱 龍隅求泉，置雲影從，河伯捧觴，跪進酒漿，流潦滂滂

76蒙 三羖五?，相隨俱行，迷人空澤，經涉六駿，為賊所傷

77艮 龍生無常，或托空桑，憑乘風雲，為堯立功

78剝 文山紫芝，雍梁朱草，長生和氣，與以為寶，公尸侑食，神福來處

81泰 乘雲帶雨，與飛鳥俱，舉動千里，見我慈母

82臨 出門逢患，與怒為怨，更相擊刺，傷我手端

83明夷 天王執政，歲熟民富，國家豐有，王者有喜

84復 把珠入口，為我畜寶，得吾所有，欣然嘉喜

85升 鳬過稻廬，甘樂?鰌，雖驅不走，田畯懷憂

85觀 播衣樂天，乾坤所命，安樂无咎

86師 望尚阿橫，大宰周公，藩屏湯武，立為侯王

87謙 兩足四翼，飛入我國，寧我伯姊，與母相得

88坤 獐鹿逐木，飽歸其居，安息無悔