16訟

11乾 文王四乳，仁愛篤厚，子畜十男，無有夭折

12履 樹耘壹豆，不得耘耡，王事靡監，秋無人收

13同人 子鉏執麟，春秋作經，元聖將終，尼父悲心

14无妄 合體比翼，喜耦相得，與君同好，使我有福

15姤 麟鳳所遊，安樂無憂

16訟 文巧俗弊，將反大質，僵死如麻，流血漂杵，皆知其母，不識其父，干戈乃止

17遯 疾貧望幸，使伯行販，賈販市井，開牢擇羊，喜得大？

18否 數窮廓落，困於歷室，幸登玉堂，與堯侑食

21夬 被髮傾走， 逐我後，亡失刀兵，身全不傷

22兑 執玉歡喜，佩之解攣，危詳及安，使我無患

23革 黃帝建元，文德在身，祿若陽春，封為魯君

24隨 甲乙丙丁，俱歸我庭，三丑六子，入門見母

25大過 啞啞笑言，與喜飲食，長樂行觴，千秋起舞，拜受大福

26困 解跳不遠，心與言反，尼父妄行，萏菡未華

27咸 鳳凰在左，麒麟處右，仁聖相遇，伊呂集聚，時無殃咎，福為我母

28萃 褰衣涉河，水深漬衣，賴幸舟子，濟脫無他

31大有 尹氏伯竒，父子生離，無罪被辜，長舌所為

32睽 秋冬探巢，不得鵲雛，御指北去，慙我少姬

33離 西徙無家，破其新事，王孫失利，不如止居

34噬嗑 武夫司空，多口爭訟，金火當戶，民不安處，年飢無有

35鼎 虎聚磨牙，以待豚猪，往必傷亡，宜待止居

36未濟 避患東西，反入禍門，糟糠不足，憂思我心

37旅 載金販狗，利棄我走，藏匿淵底，悔折為咎

38晉 右手棄酒，左手收柈，行逢禮御，餌德玉杯

41大壯 處高不傷，雖危不亡，握珠懷玉，還歸其鄉

42歸妹 孤翁寡婦，獨宿悲苦，目張耳鳴，無與笑語

43豐 低頭竊視，有所畏避，行者不至，酒酸魚敗，眾莫貪嗜

44震 天地配享，六位光明，陰陽順序，以成厥功，天下和平

45恒 區脫康居，慕仁入朝，湛露之懽，三爵畢恩，復歸舊廬

46解 南徙無廬，鳥破其巢，伐木思切，不利動搖

47小過 青牛白咽，呼我俱田，歷山之下，可以多耕，歲樂時節，民人安業

48豫 雞無距，與鵲格鬪，翅折目盲，為鳩所傷，復歸野廬，與母相扶

51小畜 獐鹿逐牧，安飽其居，反還次舍，無乃疾故

52中孚 謝恩拜德，東歸吳國，舞蹈歡躍，恣樂受福

53家人 戴堯扶禹，松喬彭祖，西遇王母，道路夷易，無感難者

54益 延頸望酒，不入我口，初喜後否，利得無有

55巽 行觸大諱，與思命忤，執囚束繫，鉗制於吏，憂人有喜

56渙 機杼騰擾，女功不成，長女許嫁，衣無檽袴，聞禍不成，兇惡消去

57漸 營室紫宮，堅不可攻，明神達德，君受大福

58觀 欽明之德，坐前玉食，必保嘉善，長受安福

61需 引髯牽鬚，雖懼無憂，王母善禱，禍不成災

62節 金人鐵鉅，火燒左右，雖懼不恐，獨得全處

63既濟 白雉群雊，慕德貢朝，湛露之恩，使我得懽

64屯 東上泰山，見堯自言，申理我冤，以解憂患

65井 大壯肥牸，惠我諸舅，內外和睦，不憂飢渴

66坎 初憂後喜，與福為市，八佾列陳，飲御諸友

67蹇 兩羝三羊，俱之我鄉，留連多難，損其食糧

68比 水流趨下，欲至東海，求我所有，買魴與鯉

71大畜 憒憒不脫，憂從中出，喪我寶貝，亡妻失位

72損 爭訟不巳，更相牽擊，張季弱口，被髮北走

73賁 紫闕九重，尊嚴在中，皇帝堯舜，履行至公，冠帶 衣，天下康寧

74頤 兩心不同，或從西東，明論終日，莫適我從

75蠱 桑葉螟蠹，衣敝如絡，女工不成，絲布為玉

76蒙 奎軫湯湯，過角宿房，宣時布和，無所不通

77艮 猿墮高木，不踒手足，保我金玉，還歸其室

78剝 負牛上山，力行少難，烈風雨雪，遮遏我前，中道復還，憂者日歡

81泰 弱水之西，有西王母，生不知老，與天相保，行者危殆，利居善喜

82臨 開牢闢門，巡狩釋寃，夏臺羑里，商文悅喜

83明夷 養虎牧狼，還自賊傷，大勇小捷，雖危不亡

84復 蹇兔缺唇，行難齒寒，口痛不言，為身生患

85升 憒憒不脫，憂從中出，喪我金罌，無妄失位

86師 鳬得水沒，喜笑自啄，毛羽悅澤，利以攻玉，公出不復，柏氏容宿

87謙 播木折枝，與母別離，九臯難和，絕不相知

88坤 日入望車，不見子家，長女無夫，左手搔頭