18否

11乾 江河淮濟，天之奧府，眾利所聚，可以饒有，樂我君子

12履 把珠入口，為我利寶，得吾所有，欣善嘉喜

13同人 眾鬼瓦聚，中有大怪，九身無頭，魂驚魄去，不可以居

14无妄 陰衰老極，陽見其德，履離載光，天下昭明，功業不長，蝦蟆大王

15姤 三牛生狗，以戌為母，荊夷上侵，姬伯出走

16訟 珪璧琮璋，執贄見王，百里甯戚，應聘齊秦

17遯 失持母教，嘉偶出走，攫如失老，如喪家狗

18否 秦為狼虎，與晉爭強，併吞其國，號曰始皇

21夬 鳥飛跌跛，兩兩相和，不病四肢，但去莫疑

21咸 華薄實藁，衣敝如絡，女巧不成，絲布為玉

22兑 免冠進賢，步出朝門，儀體不正，賊孽為患

23革 齎貝贖狸，不聽我辭，繫於虎鬚，牽不得來

24隨 春桃生花，季女宜家，受福多年，男為邦君

25大過 雄聖伏名，人匿麟遠，走鳳飛北，擾亂未息

26困 白日揚光，雷車避藏，雲雨不行，各自還鄉

28萃 破筐敝筥，弃捐于道，壞落穿敗，不復所寶

31大有 家給人足，頌聲並作，四夷賓服，干戈槖閣

32睽 野鳥山鵲，來集六博，三梟四散，主人勝客

33離 翕翕軥軥，隕墜顛崩，滅其令名，長沒不存

34噬嗑 伯蹇叔盲，足痛難行，終日至暮，不離其鄉

35鼎 如鶴抱子，見蛇何咎，室家俱在，不失其所

36未濟 灌頡同徒，道頓跌踦，日辰不良，病為身禍

37旅 履服自敝，殃咎並到，憂不能笑

38晉 雙鳬俱飛，欲歸稻池，徑涉藿澤，為矢所射，傷我胸臆

41大壯 太乙駕騮，從天上來，微我季叔，封為魯侯

42歸妹 悲號北，行失其長，兄伯仲不，幸骸骨敗亡

43豐 賦歛重數，政為民賊，杼軸空盡，家去其室

44震 逐兔山西，利走入門，賴我仁德，獲我為福

45恒 溫山松柏，常茂不落，鸞鳳所庇，得其歡樂

46解 伊伯致仕，去桀耕野，執順以待，反和无咎

47小過 黑龍吐光，使陰復陽，熊獵載聖，六師以昌

48豫 南山之峻，真人所在，德配唐虞，天命為子，保佑歆享，身受大慶

51小畜 載車無禪，裸裎出門，小兒作笑，君子憂患

52中孚 老妾踞機，緯絕不知，女功不成，冬無寒衣

53家人 俱為天民，雲過吾西，風伯疾雨，與我無恩

54益 徒巢去家，南過白馬，東西受福，與母相得

55巽 杜口結舌，言為禍母，代伯受患，無所禱免

56渙 娶於姜女，駕迎新婦，少妻在門，之子悅喜

57漸 春栗夏梨，少鮮希有，斗千石萬，貴不可求

58觀 天之奧隅，堯舜所居，可以存身，保我邦家

61需 避患東西，反入禍門，糟糠不足，憂動我心

62節 牧羊稻園，聞虎喧讙，畏恐悚息，終無禍患

63既濟 東隣嫁女，為王妃后，莊公築館，以尊王母，歸於京師，姜姬悅喜

64屯 名成德就，項領不試，景公耋老，尼父逝去

65井 杜口結舌，心中怫鬱，去災生患，無所告冤

66坎 疾貧望幸，使伯行販，開牢擇羊，多得大？

67蹇 北陰司寒，堅冰不溫，凌人情怠，大雹為災

68比 官爵相保，居之无咎，求免不得，使伯恨悔

71大畜 行役未已，新事復起，姬姜勞苦，不得休止

72損 秋風牽手，相提笑語，伯歌季舞，燕樂以喜

73賁 日月相望，光明盛昌，三聖成功，仁德大隆

74頤 孤鳴室北，飢無所食，困於空丘，莫與同力

75蠱 鴟鴞破斧，冲人危殆，賴其忠德，轉禍為福，傾危復立

76蒙 持善避惡，福祿常存，雖有豺虎，不能危患

77艮 興役不休，與民爭時，牛生五趾，行危為憂

78剝 桃李花實，纍纍日息，長大成就，甘美可食，為我利福

81泰 行不如止，直不可曲，進不如退，可以安吉

82臨 猿墮高木，不踒手足，保我金玉，還歸其室

83明夷 深坎復平，天下安寧，意娛心樂，賴福長生

84復 入和出明，動作有光，運轉休息，所為允康

85升 結紉得解，憂不為禍，食利僊家，受福安坐

86師 揚水潛鑿，使石潔白，衣素表朱，戲遊臯沃，得君所願，心志娛樂

87謙 人面鬼口，長舌如斧，斲破瑚璉，殷商絕祀

88坤 天之所災，凶不可居，轉徒獲福，留止憂危