11乾　踐履厄難，脫去危患，入福喜門，見誨大君．

12履　下田陸黍，萬華生齒，大雨霖集，波病漬腐．

13同人　當得自知，不逢凶災，衰來復興，終得福來．

14無妄　結網得鮮，受福安坐，終無禍患．

15姤　徙巢去家，南遇白烏，東西受福，與喜相得．

16訟　禹召諸神，會稽南山，執玉萬國，天下安寧．

17遯　三羖五**？**，相隨俱行，迷入空澤，經涉虎廬，循谷直北，經涉六駁，為所傷賊，死於牙腹．

18否　有兩赤頭，從五岳遊，淫言無祐，趨爾之丘，俯伏聽命，不敢動搖．

21夬　叔迎兄弟，遇巷在陽，君子季姬，並坐鼓**？**．

22兌　班馬還師，以息勞疲，役夫嘉言，入戶見妻．

23革　鳥鳴喈喈，天火將下，蟠我館舍，災及妃后．

24隨　瞻白用弦，駑孱恐怯，任力隨身，如蝟見鵲，偃視怒腸，不敢拒格．

25大過　符左契右，相與合屬，乾坤利貞，乳生六子，長大成就，夙言如母．

26困　隱隱煩煩，火燒山根，下潤我隣，獨不蒙恩．

27咸　白茅？酒，靈巫拜禱，神嗜飲食，使君壽考．

28萃　舜登大禹，石夷之野，徵詢王庭，拜治水土．

31大有　杇根枯樹，華葉落去，卒逢火焱，隨風僵仆．

32睽　蓄積有餘，糞土不居，利有所得．

33離　東壁餘光，數暗不明，主母嫉妒，亂我事業．

34噬嗑　南循汝水，伐樹斬枝，過時不遇，惄如周飢．

35鼎　十雉百雛，常與母俱，抱虎搏鷄，誰敢難者．

36未濟　銅人鐡柱，暴露勞苦，終月卒歳，無有休止．

37旅　雉兔之東，以野為場，見鷹奔走，死於谷口．

38晉　中年蒙慶，今崴受福，必有所得．

41大壯　雄鵠延頸，欲飛入關，雨師灑道，纖我袍裘，車重難前，侍者稽首．

42歸妹　養虎畜狼，還自賊傷，年歳息長，疾君拜禱，雖危不凶．

43豐　後時失利，不得所欲．

44震　營城洛邑，周公所作，世建三十，年歷八百，福祐盤結，堅固不落．

45恒　范公陶朱，巧賈貨資，東之營丘，易字子皮，抱珠載金，多得利歸．

46解　目不可合，憂來搔足，怵惕危懼，去其邦族．

47小過　羅網一張，鳥無一翔，征伐困極，饑窮不食．

48豫　東行求玉，反得弊石，名曰無直，字曰醜惡，眾所賤薄．

51小畜　生有聖德，上配太極，皇靈建中，授我以福．

52中孚　茆屋結席，崇我文德，三辰斾旗，家受行福．

53家人　安牀厚褥，不得久宿，棄我嘉讌，困於東國，投抒之憂，不成禍災．

54益　夏姬附耳，心聽悅喜，利後博取．

55巽　秋蛇見穴，不失其節，夫人姜氏，自齊復入．

56渙　鳥鳴巢端，一呼三顛，搖動東西，危魄不安．

57漸　三虎搏狼，力不相當，如鷹格雉，一擊破亡．

58觀　舞非其處，失節多悔，不合我意．

61需　三年爭妻，相隨奔馳，終日不食，精氣勞疲．

62節　命夭不遂，死多為祟，妻子啼喑，早失其雄．

63既濟　天成地安，積石為山，潤給萬里，人賴其歡．

64屯　夾河為婚，期至無船，婬心失望，不見所歡．

65井　闇昧不明，耳聾不聰，陷入深淵，滅頂憂凶．

66坎　飢蠶作室，絲多亂緒，端不可得．

67蹇　心願所喜，乃今逢時，我得利福，不離兵革．

68比　嵩融持戟，杜伯荷弩，降觀下國，誅逐無道，憂商之季，失福逃走．

71大畜　秋南春北，隨時休息，處和履中，無有憂凶．

72損　福德之士，懽悅曰喜，夷吾相桓，三歸為臣，賞流子孫．

73賁　公孫駕**？**，載遊東齊，延陵說產，遺季紵衣．

74頤　啟戶閉門，巡狩釋冤，夏臺羑里，湯文悅喜．

75蠱　瘡痍多病，宋公危殆，吳子巢門，無命失所．

76蒙　天孫帝子，與日月處，光榮於世，福祿繁祉．

77艮　三人俱行，別離將食，一身五心，反復迷惑．

78剝　乘輿八百，以明文德，踐土葵丘，齊晉受福．

81泰　子畏於匡，困厄陳蔡，明德不危，竟克免害．

82臨　東山西岳，會合俱食，為吳從送，以成恩福．

83明夷　祿如周公，建國洛東，父子俱封．

84復　雄處弱水，雌在海邊，別離將食，哀悲於心．

85升　江河淮海，天之都市，商人受福，國家富有．

86師　早霜晚雪，傷害禾麥，損功棄力，饑無所食．

87謙　葛生衍蔓，絺綌為願，家道篤厚，父兄悅喜．

88坤　子鉏執麟，春秋作陰，元聖將終，尼父悲心．