11乾　高原峻山，阯大少泉，草木林麓，喜得所畜，

12履　兩目失明，入暮無光，脛足跛步，不可以行，頓於丘傍．

13同人　疾貧望幸，使伯行販，開牢擇羊，多得大　．

14無妄　雙　俱飛，欲歸稻池，經涉　澤，為矢所射，傷我　臆．

15姤　駕車十里，求鮮紡鯉，非其肆居，自今後市．

16訟　臨河求鯉，燕婉笑弭，屏氣攝息，不得鯉子．

17遯　退飛見祥，傷敗毀墜，守小失大，功名不遂．

18否　伯夷叔齊，貞廉之師，以德防患，憂禍不存．

21夬　騏驥綠耳，章明造父，夙伯奉獻，衰續厥緒，佐文成伯，為晉元輔．

22兌　三羊羣走，雉兔驚駭，非所畏懼，自令勞苦．

23革 馬眠長股，宜行善市，皆蒙福佑，獲金三倍．

24隨　目瞤足動，嘉喜有頃，舉家蒙寵，

25大過　彭生為妖，暴龍作災，盜堯衣裳，聚跖荷兵，青禽照夜，三日夷亡．

26困　登崑崙入，天門過糟，丘宿玉泉，開惠觀見仁君．

27咸　無足斷跟，居處不安，凶惡為殘，君臣相得．

28萃　求　嘉鄉，惡地不行，道止中返，復還其牀．

31大有　南山之楊，其葉將將，嘉樂君子，為國竉光．

32睽　久陰霖雨，尼塗行潦，商人休止，市空無有．

33離　延頸見足，身困名辱，欲隱避仇，為害所滅．

34噬嗑　倒基敗筥，重舌作凶，被髮長夜，迷亂相誤，深亡吉居．

35鼎　烏孫氏女，深目黑醜，嗜欲不同，過時無耦．

36未濟　顧望登臺，意常欲逃，買妾醜惡，妻不安夫．

37旅　石門晨門，荷蕢食貧，遁世隱居，竟不逢時．

38晉　牽尾不前，逆理失臣，怒朔以奔．

41大壯　持心懼怒，善搖數動，不安其處，散渙府藏，利得無有．

42歸妹　鴟鴞破斧，沖人危殆，賴旦患德，轉禍為福，危傾復立．

43豐　牡飛關啟，憂患大解，不為身禍．

44震　子鉏執麟，春秋作陰，元聖將終，尼父悲心．

45恒　三人俱行，北求大　孟長病足，借季負糧，柳下之貞，不失驪黃．

46解　馬蹄躓車，婦惡破家，青蠅污白，恭子離居．

47小過　岐周海隅，獨樂不憂，可以避難，全身保財．

48豫　迷行晨夜，道多湛露，沾濡襦袴，重不可步．

51小畜　子車鍼虎，善人危殆，黃鳥悲鳴，傷國無輔．

52中孚　精誠所在，神人為輔，德教亡患，彌世長久，三聖仍事，多受福祉．

53家人　君有八人，信允篤敏，為堯所舉．

54益　懿公淺愚，不受深謀，無援失國，為狄所滅．

55巽　兔聚東郭，眾犬俱獵，圍缺不成，無所能獲．

56渙　羽翮病傷，無以為強，宋公德薄，敗於水泓．

57漸　天馬五道，炎火久處，往來上下，作文約已，衣枲絲麻，相隨笑歌，凶惡如何．

58觀　飛不遠去，汝為內傷，祿養宋富，終無災咎，君善安止．

61需　太王為父，王季孝友，文武聖明，仁政興起，旦　四國，載福綏厚．

62節　姬姜稚叔，三人偶食，論仁議福，以安王室．

63既濟　孤獨特處，莫為依輔，心勞志苦．

64屯　憂患解除，喜至慶來，坐立懽門，與樂為隣．

65井　木為大牀，患厭不起，季伯夜行，與善相逢．

66坎　華言風語，亂相誑誤，終無凶事，安寧如故．

67蹇　無足斷跟，居處不安，凶惡為殘．

68比　白虎赤憤，門觀王庭，宮闕被甲，大小出征，天下煩憒，育不能嬰．

71大畜　天門開闢，牢戶寥廓，桎梏解脫，拘囚縱釋．

72損　噂噂所言，莫如我垣，懽樂堅固，可以長安．

73賁　亥午相錯，敗亂緒業，民不得作．

74頤　尼父孔丘，善釣鯉魚，羅網一舉，得獲萬頭，富我家居．

75蠱　鷹鷄欲食，雉兔困急，延頸見尾，為我所賊．

76蒙　疎類異路，心不相慕，牝牛牡猳，鰥無室家．

77艮　灼火泉源，釣魴山巔，魚不可得，火不肯燃．

78剝　野麋畏人，俱入山谷，命短不長，為虎所得，死於牙腹．

81泰　羅網四張，鳥無所翔，征伐困極，饑窮不食．

82臨　鼻移在項，枯葉傷生，下枯上榮，家擾不寧，失其金城．

83明夷　祿如周公，建國洛東，父子俱封．

84復　秋冬探巢，不得鵲鶵，銜指北去，愧我少姬．

85升　使鳩負裝，醉卧道傍，不知何公，竊我衣囊．

86師　買利求福，莫如南國，仁德所在，金玉為寶．

87謙　東壁餘光，數暗不明，主母嫉妒，亂我事業．

88坤　一門二關，結弭不便，峻道異路，日暮不到．