11乾　鼻目易處，不知香臭，君迷於事，失其竉位．

12履　目傾心惑，夏姬在側，申公顛倒，巫臣亂國．

13同人　敗魚鮑室，臭不可息，上山履塗，歸傷我足．

14無妄　茆如本居，與類相投，願慕羣旅，不離其巢．

15姤　衣裾甲鎧，敝筐為具，大人不顧，少婦不取，棄捐於道．

16訟　逐兔驅狼，避去不祥，凶惡北行，與善相逢．

17遯　遨遊無患，出入安全，長受其歡，君子萬年．

18否　鹿求其子，虎廬之里，唐伯李耳，貪不我許．

21夬　辯變白黑，巧言亂國，大人失福，君子迷惑．

22兌　兩心不同，或欲西東，明論終始，莫適所從．

23革　載金販狗，利棄我走，藏匿淵渠，悔折為咎．

24隨　鳥鳴東西，迎其羣侶，似有所屬，不得自專，空返獨還．

25大過　雀目燕顙，畏昏無光，思我狡童，不見子充．

26困　黯黯許許，？禍相得，冰入炭室，消亡不息．

27咸　稱幸上靈，媚悅於神，受福重重，子孫蕃功．

28萃　燕雀銜泥，以生孚乳，兄弟六人，交好孝悌，得心歡欣，和悅相樂．

31大有　花燈百枝，消暗衰**？**，精光訖盡，奄有灰飛．

32睽　東隣少女，為王長婦，柔順利貞，宜夫壽子．

33離　不勝私情，以利自嬰，北室出孤，毀其良家．

34噬嗑　白馬騮駮，更生不休，富有商人，利得如丘．

35鼎　淵坑復平，宇穴安寧，憂患解患，頼福長生．

36未濟　江海變服，淫緬無測，高位顛崩，寵祿反覆．

37旅　初雖無輿，後得載車，頼幸逢福，得離兵革．

38晉　負金懷玉，南歸嘉國，蜂蠆不螫，利入我室．

41大壯　被服文德，升入大麓，四門雍肅，登受大福，慈烏鳴鳩，執一無尢，寢門內治，君子悅喜．

42歸妹　明德隱伏，麟鳳遠匿，周室傾側，不知所息．

43豐　隣不我顧，而求寶玉，身多禿癩，誰肯媚者．

44震　驪姬讒嬉，與二孽謀，譖我恭子，賊害忠孝，駕出喜門，商伯有害．

45恒　齊姜叔子，天命在位，實沈參墟，封為康侯．

46解　王喬無病，狗頭不痛，亡跛失履，乏我徒從．

47小過　慈烏鳴鳩，執一無尤，寢門內治，君子悅喜．

48豫　梁柱堅固，子孫蕃熾，福喜盈積，終無禍悔．

51小畜　奮翅鼓翼，將之嘉國，愆期失時，乃得所慾．

52中孚　勾踐之危，棲於會稽，太宰譏言，越國復存．

53家人　水火父母，先來鳴呴，澤**？**之上，從高而處．

54益　威權分離，烏夜徘徊，羣蔽月光，大人誅傷．

55巽　水壞我里，東流為海，龜？懽囂，不睹王母．

56渙　天帝懸車，廢禮不朝，攘服不制，失寵其家．

57漸　牧羊稻園，聞虎喧嚾，畏懼悚息，終無禍患．

58觀　志合意同，姬姜相從，嘉偶在門，夫子悅喜．

61需　釣日厭部，善逐人走，來嫁無夫，不安其廬．

62節　奕川合浦，遠溼難處，水土不同，思吾皇祖．

63既濟　富年早寡，孤與獨居，雞鳴犬吠，無敢問者，我生不遇，獨罹寒苦．

64屯　左輔右弼，金玉滿匱，常盈不亡，富如敖倉．

65井　鴟鴞破斧，邦人危殆，頼其忠德，轉禍為福，傾危復立．

66坎　入和出明，動作有光，運轉休息，常樂允康．

67蹇　戴？望天，不見星辰，願小失大，福逃於外．

68比　同載共輿，中道別去，喪我元夫，獨與孤苦．

71大畜　伯仲叔季，日暮寢寐，坐卧失明，喪其貝囊．

72損　使燕築室，身無庇宿，家不容車，後我衣服．

73賁　大似夏禹，經啟九道，各有攸處，民得安所．

74頤　亡羊補牢，張氏失牛，騂駟奔走，鵠盜我魚

75蠱　邊鄙不寧，民狎於野，嗇人成功，年歲大有．

76蒙　東龍見獨，與石相觸，摧折兩角．

77艮　刲羊不當，血少無羮，女執空筐，不得採桑．

78剝　甲戊已庚，隨時轉行，不失其心，唐季發憤，擒滅子嬰．

81泰　搏鳩彈鵲，獵兔山北，丸盡日暮，失獲無得．

82臨　蝸池鳴呵，呼我水潦，雲雨大會，流成河海．

83明夷　日在阜顛，嚮昧為昏，小人成羣，君子傷倫．

84復　穆違百里，使明厲武，將師襲戰，敗於殽右．

85升　登几上輿，駕駟南遊，合縱散衡，燕秦以強．

86師　齎貝贖狸，不聽我辭，繫於虎鬚，牽不得來．

87謙　顏叔子夏，遊遨仁宇，溫良受福，不失其所．

88坤　唐虞相輔，鳥獸喜舞，安康無事，國家富有．