11乾　南山大行，困於空桑，老沙為石，牛馬無食．

12履　商人行旅，資無所有，貪貝利珠，留連王市，還家內顧，公子何咎．

13同人　南國茂盛，黍稷醲酒，可以享老，樂我嘉友．

14無妄　牧羊逢狼，雖憂不傷，畏怖惕息，終無禍殃．

15姤　殊類異路，心不相慕，牝豕無猳，鰥居室家．

16訟　虎卧山隅，鹿過後朐，弓矢復張，猬為功曹，伏不敢起，遂至洋野，得我美草．

17遯　三癡且狂，欲之平鄉，迷惑失道，不知昬明．

18否　乾行大德，覆幬無極，嘔呼享熟，使各自得．

21夬　吾有黍梁，委積道傍，有架服箱，運到我鄉，藏於嘉倉．

22兌　配合相迎，利之四鄉，昬以為期，與福喜笑．

23革　左抱金玉，右得熊足，常盈不亡，獲心所欲．

24隨　躑躅踟躕，撫心搔頭，五晝四夜，睹我齊侯．

25大過　枯樹無枝，與子分離，飢寒莫養，獨立哀悲．

26困　膚敏之德，發憤忘食，虜豹禽越，為王求福．

27咸　裸裎逐狐，為人所笑，牝雞司晨，主作亂根．

28萃　雀行求食，出門見鷂，顛蹶上下，幾無所處．

31大有　白虎張牙，征伐東華，朱鳥前驅，贊導悅辭，敵人請服，銜璧而趨．

32睽　四亂不安，東西為恨，身止無功，不出國域，乃得軏全，頼其生福．

33離　？鷖遊涇，君子以寧，復德不愆，福祿來成．

34噬嗑　年豐歲熟，仁政民樂，利以居止，旅人獲福．

35鼎　履泥汙足，名果身辱，兩仇相得，身其為虐．

36未濟　楩生荊山，命屬輸班，袍衣剝脫，夏熱冬寒，立成枯槁，眾人莫憐．

37旅　麒麟鳳凰，善政得祥，陰陽和調，國無灾殃．

38晉　三豕俱走，鬪於谷口，白豕不勝，死於**？**下．

41大壯　癭瘤痬疹，為身瘡患，疾病癃疴，常不危殆．

42歸妹　**？**雁啞啞，以水為宅，雌雄相和，常共娛樂，得其所欲．

43豐　長生無極，子孫千億，柏柱載梁，堅固不傾．

44震　安居重遷，不去其？，禾米相聞，樂得常產．

45恒　典冊法言，藏在蘭臺，雖遭禍潰，獨不遇灾．

46解　賀喜從福，日利蕃息，歡樂有得．

47小過　視日再光，與天相望，長生懽悅，與福為兄．

48豫　雷行相逐，無有休息，戰於平陸，為夷所覆．

51小畜　一室十子，同心異母，以義防患，禍灾不起．

52中孚　晨昏潜處，候時煦煦，卒逢白日，為世榮主．

53家人　上義崇德，以建大福，吉宜詰旦，周武功立．

54益　左眇右盲，視暗不明，下民多孽，君失其常．

55巽　天之奧隅，堯舜所居，可以存身，保我家室．

56渙　砥德礪材，果當成周，拜受大命，封為齊侯．

57漸　昧昧默默，不知白日，景雲亂擾，光明隱伏，幽王失國．

58觀　三塗五岳，陽城大室，神明所伏，獨無兵革，下有保國．

61需　火雖熾在，吾後冦雖，多在吾右，身安吉不危殆．

62節　與福俱坐，畜水備火，終無灾禍．

63既濟　大頭明目，再受喜福，二雀飛來，與祿相觸．

64屯　噂噂所言，莫如我垣，懽樂堅固，可以長安．

65井　光禮春成，陳倉雞鳴，陽明失道，不能自守，消亡為咎．

66坎　天地九重，堯舜治中，正冠衣裳，宇宙平康．

67蹇　金牙鐡齒，西王母子，無有患殆，涉道大利．

68比　疋居楚鳥，遇讒無辜，久散離憂．

71大畜　繭栗犧牲，敬事鬼神，神耆飲食，受福多孫，望季不來，孔聖厄陳．

72損　昊天白日，照臨我國，萬民康寧，咸頼受福．

73賁　楚鳥逢矢，不可久放，離居無辜，作此哀詩，以告孔憂．

74頤　大澤治妝，南販牧**？**，長伯為我，多得牛馬，利於徙居．

75蠱　大口宣唇，神使伸言，黃龍景星，出應德門，與福上堂，天下安昌．

76蒙　李梅零墜，心思積憒，懷憂小愧，亂我魂氣．

77艮　天灾所遊，凶不可居，轉徙獲福，留止憂危．

78剝　出門大步，與兄惡忤，詈公詈母，為我憂趾．

81泰　禹將為君，北入崑崙，稍進陽光，登入溫湯，功德昭明．

82臨　陰衰老極，陽建其德，離載陽光，天下昭明．

83明夷　頼主之光，受德之知，雖造顛沛，獨不凶咎．

84復　火之井谷，楊芒生角，犯歷天市，闚觀太極，登上玉牀，家易六公．

85升　野有積庾，穡人駕取，不逢狼虎，暮歸其宇．

86師　三火起明，雨滅其光，高位疾顛，驕恣深傷．

87謙　方船備水，傍河然火，終身無禍，與天吉昌，永得安康．

88坤　蟠枝失岐，與母別離，絶不相知．