11乾 　傾筐卷耳，憂不能傷，心思古人，悲慕失母．

12履　長子入獄，婦饋母哭，霜降旬日，嚮晦伏法．

13同人　羅張目列，圍合有缺，採捕無功，無鳥得脫．

14無妄　兵征大宛，北出玉門，與胡冦戰，平城道西，七日絶糧，身幾不全．

15姤　西逢王母，慈我九子，相對歡喜，王孫萬戶，家蒙福祉．

16訟　三雛相逐，蠅墜釜中，灌沸潦　，與母長決．

17遯　彭生為妖，暴龍作災，盜堯衣裳，聚跖荷兵，青禽照夜，三日夷亡．

18否　大屋之下，朝多君子，德施溥育，宋受其福．

21夬　東行西走，喪其犬馬，南求驊騮，失車林下．

22兌　我王多竉，商人惶恐，生其禍心，使我危殆，終無災咎．

23革　追亡逐北，呼還幼叔，至止而德，復歸其室．

24隨　吉日車攻，田弋獲禽，宣王飲酒，以告嘉功．

25大過　作室山根，所以為安，一夕崩巔，破我　食．

26困　登高望家，役事未休，王事靡　，不得逍遙．

27咸　褒竉溢尤，敗政傾家，覆我宗國，秦滅周室．

28萃　西逢王母，慈我九子，相對歡喜，王孫萬戶，家蒙福祉．

31大有　羔裘豹衣，高易我宇，君子維好，至老無憂．

32睽　海隅遼右，福祿所在，柔嘉義禮，九夷何咎．

33離　伯蹇叔盲，莫為守裝，失我衣裘，我是陰邦．

34噬嗑　東行西步，失其次舍，乾侯野井，昭君喪居．

35鼎 積德之君，仁政且溫，伊呂股肱，國富民安．

36未濟　　蟲為賊，害我稼穡，盡禾殫麥，秋無所得．

37旅　灼火泉源，釣魴山巔，魚不可得，火不肯燃．

38晉　耳闕道喪，所為不成，所求匪得．

41大壯　朝暮日月，四馬過隙，崴短期促，時難再得．

42歸妹　俟叔興起，季子富有，照臨楚國，蠻　是安．

43豐　白馬駿騮，更生不休，富我商人，利得如丘．

44震　老猾大　，東行盜珠，困於噬敖，幾不得去．

45恒　詭言譯語，仇禍相得，水入炭室，消滅不息．

46解　低頭竊視，有所畏避，行作不利，酒酸魚敗，眾莫貪嗜．

47小過　蔡侯朝楚，留連江渚，踰時歷月，思其君后．

48豫　銷鋒鑄耜，縱牛放馬，甲兵解散，夫婦相保．

51小畜　東家殺牛，污臰腥臊，神背西顧，命絶衰周，亳社災燒，宋人夷誅．

52中孚　雙　鴛鴦，相隨羣行，南至饒澤，食魚與梁，君子樂長．

53家人　南上泰山，困於空桑，左沙右石，牛馬無食．

54益　坐朝垂軒，據德宰民，虞叔受命，六合和親．

55巽　避患東西，反入禍門，糟糠不足，憂動我心．

56渙　虎饑欲食，見猬而伏，禹通龍門，避咎除禍，元醜以安．

57漸　忉忉怛怛，如將不活，黍稷之恩，靈輒以存，獲生保年．

58觀　秋隼冬翔，數被嚴霜，甲兵充庭，萬物不生，雄父夜鳴，民擾大驚．

61需　容民畜眾，不離其君．

62節　安民呼池，玉杯大案，泉如白蜜，一挹獲願．

63既濟　膠車駕東，與雨相逢，五楘解墮，頹机獨坐，憂為身禍．

64屯　蹶足狂破，怪碎不行，棄捐平人，名字無申．

65井　擊鼓陷陔，不得相踰，章甫文德，福厭禍消．

66坎　六人俱行，各遺其囊，黃鵠失珠，無以為明．

67蹇　陽春生長，萬物茂壯，垂秋布葉，君子比德．

68比　陸居少泉，高山無雲，車行千里，塗污爾輪，亦為我患．

71大畜　十子夫九，莫適與君，貞心不宣，至今名孤．

72損　左輔右弼，金玉滿堂，常盈不亡，富如厫倉．

73賁　腫脛病腹，陷廁污辱，命短時極，孤子哀哭．

74頤　車行稻麥，遂至家國，樂土無災，君子何憂．

75蠱　商人行旅，資無所有，貪貝逐利，留連王市，轘轅內安，君子何咎．

76蒙　文王四乳，仁愛篤厚，子畜十男，夭折無有．

77艮　禹召諸神，南山會稽，執玉萬國，天下康安．

78剝　切膚近災，虎絶我鬂，小人橫暴，君子何災．

81泰　溫山松栢，常茂不落，鳯凰以庇，得其歡樂．

82臨　火入井口，陽芒生角，犯歷天門，窺見太徾，登上玉牀，家易其公．

83明夷　申公患楚，危不自安，重耳出奔，側喪其魂．

84復　女室作毒，為我心疾，和弗能治，晉人赴吉．

85升　安坐玉牀，聽韶行觴，飲福萬崴，曰壽無彊．

86師　所望在外，鼎令方來，拭爵滌　，炊食待之，不為季憂．

87謙　大頭明目，載受福喜，三雀飛來，與祿相得．

88坤　郤叔賈貸，行祿多悔，利無所得．