11乾　旦生夕死，名曰嬰鬼，不可得祀．

12履　天火卒起，燒我旁里，延及吾家，空盡已財．

13同人　飛鳥逐兔，各有畏惡，鵰鷹為賊，亂我室舍．

14無妄　獨立山顛，求麋耕田，草木不闢，秋饑無年．

15姤　淵蔽牡荊，生翳山旁，仇敵皆憎，孰肯相迎．

16訟　比目四翼，來安吾國，福喜上堂，與我同牀．

17遯　唇亡齒寒，積日凌根，朽不可用，為身災患．

18否　鬼魅之居，凶不可舍．

21夬　陰變為陽，女化為男，治道得通，君臣相承．

22兌　望幸不到，文章未就，三子逐兔，犬踦不得．

23革　圭璧琮璜，執贄見王，百里寗戚，應聘齊秦．

24隨　犬畏虎狼，依人作輔，三夫執戟，伏不敢起，身安無咎．

25大過　追亡逐北，呼還幼叔，至山而得，反歸其室．

26困　播枝折岐，與母別離，絶不相知．

27咸　機關不便，不能出言，精誠適通，為人所冤．

28萃　坐茵乘軒，握德宰臣，虞叔受命，六合和親．

31大有　初雖驚惶，後乃無傷，受其福慶．

32睽　獫狁罪度，治兵焦獲，伐鎬及方，與周爭疆，元戎其駕，衰及夷王．

33離　被珠銜玉，沐浴仁德，應聘唐國，四門穆穆，**？**賊不作，凶惡伏匿．

34噬嗑　春服既成，載華復生，莖葉茂盛，實穗泥泥．

35鼎　龍渴求飲，雲黑景從，河伯捧醴，跪進酒漿，流潦滂滂．

36未濟　志慢未習，單酒糗脯，數至神前，欲求所願，反得大患．

37旅　鬼夜哭泣，齊失其國，為下所賊．

38晉　鳥鴟搏翼，以避陰賊，盜伺二女，賴厥生福，旱災為疾，君無黍稷．

41大壯　蒙惑憧憧，不知西東，魁罡指南，告我失中，利以宜止，去國憂患．

42歸妹　龍生馬淵，壽考且神，舍宿軒轅，居樂長安．

43豐　崔嵬北岳，天神貴客，溫仁正宜，主布恩德，衣冠不已，蒙受天福．

44震　雹梅零蔕，心思積憤，亂我雲氣．

45恒　甕破缶缺，南行亡失．

46解　陰涿川決，水為吾祟，使我潰心，母樹枲麻，居止凶殆．

47小過　牧羊稻園，聞虎諠讙，畏懼悚息，終無禍患．

48豫　曳綸河海，掛釣魴鯉，王孫利德，以享仲發．

51小畜　騎龍乘鳳，上見神公，彭祖受制，王喬贊通，巫咸就位，拜福無窮．

52中孚　春秋禱祝，解禍除憂，君無災咎．

53家人　言與心詭，西行東望，鯀湮洪水，侒賊為禍．

54益　宜行賈市，所求必倍，載喜抱子，與利為友．

55巽　二政多門，君失其權，三家專制，禍起季孫．

56渙　伯虎仲熊，德義淵夕，使布五教，陰陽順序．

57漸　穿匏挹水，搆鐵燃火，勞瘦力竭，饑渴為禍．

58觀　日月並居，常暗匪明，高山崩顛，丘陵為溪．

61需　山泉暴怒，壞梁折柱，稽難行旅，留連愁苦．

62節　兩足四翼，飛入家國，寧我伯姊，與母相得．

63既濟　大蛇巨魚，相搏於郊，君臣隔塞，郭公出廬．

64屯　西多小星，三五在東，早夜晨行，勞苦無功．

65井　天旱水涸，枯槁無澤，困於沙石，未有所獲．

66坎　銜命辱使，不堪厥事，遂墮落去，更為欺吏．

67蹇　三火起明，雨滅其光，高位疾顛，驕恣誅傷．

68比　增祿益福，喜來入室，解除憂惑．

71大畜　火雖熾在，吾後冦雖，近在吾右，身安吉不危殆．

72損　厭浥晨夜，道多湛露，沾我襦袴，重難以步．

73賁　華首山頭，仙道所遊，利以居止，長無咎憂．

74頤　**？？？？**，貧鬼相責，無有懽怡，一日九結．

75蠱　蜘蛛作網，以伺行旅，青蠅嚵聚，觸我羅域，為網所得，死於網羅．

76蒙　北陸藏冰，君子心悲，困於粒食，鬼驚我門．

77艮　鹿求其子，虎廬之西，唐伯李耳，貪不我許．

78剝　三狐嘷哭，自悲孤獨，野無所由，死於丘室．

81泰　金黃寶，宜與我市，嫁娶有息，利得萬倍．

82臨　所望在外，鼎命方來，拭爵滌罍，炊食待之，不為季憂．

83明夷　名成德就，項領不伐，景公耄**？**，尼父避去．

84復　火中暑退，求藿其食，商人不至，市空無有．

85升　雲興蔽日，雨集草木，年茂歲熟．

86師　狡兔趯趯，良犬逐咋，雄雌爰爰，為鷹所獲．

87謙　兩金相擊，勇氣均敵，日月鬪戰，不破不缺．

88坤　大步上車，南至喜家，送我狐裘，與福喜來．