11乾 　寄生無根，如過浮雲，立本不固，斯須落去，更為枯樹．

12履　木生內蠹，上下相賊，禍亂我國．

13同人　牀傾簣折，屋漏垣缺，季姬不愜．

14無妄　體重飛難，未能越關，不離室垣．

15姤　高阜山陵，峻阤顛崩，為國妖祥，元后以薨．

16訟　秋蠶不成，冬種不生，設王逆理，棄其竉名．

17遯　彭生為妖，暴龍作災，盜堯衣裳，聚跖荷兵，青禽照夜，三旦夷亡．

18否　輔相之好，無有休息，時行雲集，所在遇福．

21夬　十雉百雛，常與母俱，抱鷄搏虎，誰肯為娛．

22兌　秦併六國，更相克賊，獲惠質圍，鄭被其咎．

23革　迹造惡人，使德不通，炎旱為殃，年穀大傷．

24隨　迷　抱　，祁子自邑，乘遽解患，羊舌以免，賴其生全．

25大過　播枝遷岐，與母分離，絶不相知．

26困　鴉噪庭中，以戒災凶，重門擊柝，儕憂暴客．

27咸　金梁鐡柱，十年牢固，完全不腐，聖人安處．

28萃　六鷁退飛，為襄敗祥，陳師合戰，左股疾傷，遂以崩薨，霸功不成．

31大有　東入海口，循流北走，不高一下，五邑失主，七夜六日，死於水浦．

32睽　負牛上山，力劣行難，烈風雨雪，遮遏我前，中道復還．

33離 既癡且狂，兩目又盲，簧踞坐喑，名為無用．

34噬嗑　教羊逐兔，使魚捕鼠，任非其人，費日無功．

35鼎　躬履孔德，以帶束帶，文王燎獵，呂尚獲福，號太師，封建齊國．

36未濟　請騁作耳，嗇不我與，驅我父母．

37旅 　羅網四張，鳥無所翔，征伐困極，饑渴不食．

38晉　鷦鷯　脂，巢於小，搖動不安，為風所吹，內寒飄搖，常憂殆危．

41大壯　褐夫老婦，不能生子，鰥寡居處．

42歸妹　水壞我里，東流為海，龜　讙囂，不得安居．

43豐　東帛戔戔，賻我盂空，徵召送君，處號易子．

44震　征將止惡，鼓鼙除賊，慶仲奔莒，子般獲福．

45恒　裏糗荷糧，與跖相逢，欲飛不得，為網所獲．

46解　清潔淵塞，為讒所言，證訓詰情，繫於枳溫，甘棠聽斷，照然蒙恩．

47小過　依宵夜遊，與君相遭，除煩解惑，使我無憂．

48豫　四亂不安，東西為患，退身止足，無出邦域，乃得完全，賴其生福．

51小畜　鳴鷄無距，與雀格鬬，翅折目盲，為仇所傷．

52中孚　長夜短日，陰為陽賊，萬物空枯，藏於北陸．

53家人　土陷四維，安平不危，利以居止，保其王女．

54益　低頭竊視，有所畏避，行作不利，酒酸魚敗，眾莫貪嗜．

55巽　乾行大德，覆贍六合，嘔喣成熟，使我福德．

56渙　晦昧昏　，君無紀綱，甲子成亂，簡公喪亡．

57漸　逶迤四牡，思念父母，王事靡鹽，不得安處．

58觀　牽頭擊尾，屈折幾死，彫世無仁，不知所歸．

61需　奮翅鼓翼，翺翔外國，逍遙徙倚，來歸溫室．

62節　三足無頭，弗知所之，心狂精傷，莫使為明，不見日光．

63既濟　逐鹿南山，知我入門，陰陽和調，國無災殘，長子出逐，須其仁君．

64屯　眾鳥所翔，中有大怪，九身無頭，魂驚魄去，不可以居．

65井　慈母赤子，享賜得士，獲夷服除，以安王家，側陃逢時．

66坎　迎福開戶，喜隨我後，曹伯愷悌，為宋國主．

67蹇　金城鐡郭，上下同力，政平民親，寇不敢賊．

68比　鳥會雀合，與惡相得，鴟鴞相酬，為心所賊．

71大畜　巢成樹折，傷我　器，伯踒叔跌，亡羊乃追．

72損　　陶聽理，岐伯悅喜，西登華道，東歸无咎．

73賁　生角有尾，張孽制家，排揚逐狐，張氏易公，憂禍重凶．

74頤　六人俱行，各遺其囊，黃鵠失珠，無以為明．

75蠱　延頸望酒，不入我口，深目自苦，利得無有．

76蒙　封豕滿瀆，灌潰國邑，人宿口中，民多病疾．

77艮　良夫淑女，配合相保，多孫壽子，懽樂長久．

78剝　去安就危，墜陷井池，破我玉螭．

81泰　延陵適魯，觀樂太史，車鄰白顛，知秦興起，卒兼其國，一統為主．

82臨　仁政之德，参参日息，成都就邑，日受厥福．

83明夷　素車木輿，不任負重，不子出征，憂疑為咎．

84復　茹芝餌黃，　飲玉英，與神流通，長無憂凶．

85升　異國殊俗，情不相得，金木為仇，酋賊擅役．

86師　衛侯東遊，惑於少姬，亡我考妣，久迷不來．

87謙　羣虎入邑，求索肉食，大人守禦，君失其國．

88坤　人無定法，綬降牛出，蛇雄走趨，陽不制陰，宜其家困．