11乾　一衣三冠，冠無所絆，衣服不成，為身災患．

12履　倚立相望，引衣欲裝，陰雲蔽日，暴雨降集，使道不通，阻我歡會．

13同人　貞鳥睢鳩，執一無尤，寢門治理，君子悅喜．

14無妄　陰陽隔塞，許嫁不荅，**？**丘新臺，悔往歎息．

15姤　乘桴浮海，免脫厄中，雖困無凶．

16訟　君明有德，登天大祿，布政施惠，以成恩福，中子南遊，翱翔未復．

17遯　千里騂駒，為王服車，嘉其驪榮，君子有成．

18否　北風寒涼，雨雪盈冰，憂思不樂，哀悲傷心．

21夬　摧角不傷，雖折復長，秉德無愆，老賴榮光．

22兌　東方孟春，乘水載盆，懼危不安，終身所歡．

23革　邯鄲反言，父兄生患，竟涉憂恨，卒死不還．

24隨　左服易右，王良心歡，喜利從已．

25大過　信敏恭謙，敬鬼尊神，五岳四瀆，克厭帝心，受福宜年．

26困　東騎墮落，千里獨宿，高岸為谷，陽失其室．

27咸　宮城立見，衣就袂裾，恭謙自衛，終無禍尤．

28萃　孔鸞鴛雛，鴞**？**鵜鴣，翱翔紫淵，嘉禾之國，君子以說．

31大有　蓼蕭露瀼，君子寵光，鳴鸞雝雝，福祿來同．

32睽　東行食榆，困於枯株，夫妻無家，志窮為憂．

33離　雖污不辱，因何跣足，童子褰衣，五步平復．

34噬嗑　大尾小頭，重不可搖，上弱下強，陰制其雌．

35鼎　五銳鐡頤，倉庫空虛，賈市無盈，與利為仇．

36未濟　邑居衛師，如轉蓬時，居之凶危．

37旅　東行西維，南北善迷，逐旅失羣，亡我襦衣．

38晉　銷鋒鑄耜，休牛放馬，甲兵解散，夫婦相保．

41大壯　鼎足承德，嘉謀生福，為王開庭，得心所欲．

42歸妹　春耕有息，利入利福，獻豜大豵，以樂成功．

43豐　贏豕躑躅，虎來都邑，遮遏左右，國門敕急．

44震　白鳥銜餌，鳴呼其子，旋枝張翅，來從其母．

45恒　敝笱在梁，不能得魚，望食千里，所至空虛．

46解　懈緩不前，怠墮失便，二至之戒，家無禍凶，刻水象形，聞言不信．

47小過　月出阜東，山蔽其明，章父憂僂，箕子佯狂．

48豫　桑華腐**？**，衣敝如絡，女功不成，絲布為玉．

51小畜　三贏六罷，不能越跪，東賈失馬，往反勞苦．

52中孚　敗牛贏馬，與利為市，不我嘉喜．

53家人　憂凶增累，患近不解，心西意東，事無成功．

54益　缺破不成，胎卵宋生，弗見兆形．

55巽　居室之倫，夫婦和親，小人乘車，車在夫家，碩果失豢，不知孰是．

56渙　風吹塵起，十地无所，南國年傷，不可安處．

57漸　雲孽蒸起，失具道理，傷害年穀，神君之精．

58觀　鸇鳩徙巢，西至平州，遭逢雷電，破全葦蘆，室家饑寒，思吾故初．

61需　前不溽暑，解不可取，離門二里，敗我利市，老牛病馬，去之何悔．

62節　重載傷車，婦女无夫，三十不室，獨坐空廬．

63既濟　出入門所，與道開通，杞梁之信，不失日中，少季渡江，來歸其邦，疾病危亡．

64屯　魚蛇之怪，大人憂懼，梁君好城，失其安居．

65井　入村既登，以成嘉功，尨降庭堅，國無災凶．

66坎　懸懸南海，去家萬里，飛兔腰褭，一日見母，除我憂悔．

67蹇　五經六紀，仁道所在，正月繁霜，獨不離咎．

68比　黍稷禾稻，垂秀方造，中旱不雨，傷風病**？**．

71大畜　願望登虛，意常欲逃，賈辛醜惡，妻不安夫．

72損　仁愛篤厚，不以所忿，害其所子，徙我**？**都，日益富有．

73賁　疏足息肩，有所忌難，金城銅郭，以鐵為關，藩屏自衛，安心無患．

74頤　踧行竊視，有所畏避，蔽目伏藏，以夜為利．

75蠱　壽考不忘，駕駟東行，三適陳宋，南賈楚荊，得利息長，旅身多罷，畏晝喜夜．

76蒙　少無強輔，長不見母，勞心遠思，自傷憂苦．

77艮　學露三年，聖且神明，先見善祥，吉盛福慶，神馬來見，告我無憂．

78剝　天命玄鳥，下生大商，造定四表，享國久長．

81泰　高腳疾步，受肩喜趨，日走千里，賈市有得．

82臨　羔羊皮弁，君子朝服，輔政扶德，以合萬國．

83明夷　右手無合，獨折左指，禹湯失位，事功弗立．

84復　賦斂重數，政為民賊，杼軸空虛，我去其室．

85升　甘露溫潤，眾來得願，樂易君子，不逢禍亂．

86師　堯然唯諾，敬上尊客，執恭除患，禦侮致福．

87謙　南行求福，與喜相得，受封上賞，鼎足輔國．

88坤　百足俱行，相輔為強，三聖翼事，王室寵光．