11乾　金齒鐡牙，壽考宜家，年崴有儲，貪利者得，有其咎憂．

12履　至德之君，禍不過隣，使我世存，身無患災．

13同人　老弱無子，不能自理，郭氏雖憂，終不離咎，管子治國，侯伯來服，**？**與八百，尊祀祖德．

14無妄　張氏揖酒，請謁左右，王時枯槁，獨不蒙所．

15姤　婚禮不明，男女失常，行路有言，出爭我訟．

16訟　東行西窮，南北無功，張白買鹿，從者失羊．

17遯　剛柔相傷，火爛銷金，鵰鷹制兔，伐楚有功．

18否　三痴六狂，欲之平鄉，迷惑失道，不知昏明．

21夬　桃李花實，纍纍日息，長大成熟，甘美可食，為我利福．

22兌　嵩嵩岱宗，峻直且神，觸石膚寸，千里蒙恩．

23革　舉袂覆目，不見日月，衣衾杖几，就其夜室．

24隨　有莘季女，為王妃后，貴夫壽子，母尊四海．

25大過　鼠聚生怪，為我患悔，道絶不通，商旅失意．

26困　道溼為坑，輪陷躓彊，南國作諱，使我多畏．

27咸　畜雞養狗，長息有儲，耕田得黍，主母喜舞．

28萃　空穿漏敝，破桴殘缺，陰弗能完，瓦碎不全．

31大有　褒后生蛇，經孝曰徾，追跌衰耄，復滅黃離．

32睽　蒼鷹羣行，相得旅前，王孫申公，驚奪我雄，北天門開，神火飛災，如不敬信，事入塵埃．

33離　築室水上，危於一齒，丑寅不徙，辰卯有咎．

34噬嗑　蛇鄉其穴，載麻當喪，哀悲哭泣，送死離鄉．

35鼎　長尾踒跎，畫地為河，深不可涉，絶世之比，憫然憤息．

36未濟　桀亂無道，民散不聚，背室之家，遁逃出走．

37旅　追獵束走，逸迯我後，吾銳不利，獨空無有．

38晉　鄭國讒多，數被楚憂，征夫愁苦，民困無聊．

41大壯 左有噬熊，右有囓虎，前觸銕矛，後躓強弩，無可抵者．

42歸妹　五鳥六鴟，相對蹲跂，禮讓不興，虞芮爭訟．

43豐　願念所生，隔在東平，遭離滿沸，河川決潰，幸得無恙，復生歸至．

44震　晨風文翰，大舉就溫，昧過我邑，羿無所得．

45恒　東壁餘光，數暗不明，主母嫉妒，亂我事業．

46解　壽如松喬，與日月俱，常安康樂，不罹禍憂．

47小過　春鴻飛東，以馬貨金，利可得深．

48豫　信譎龍且，塞水上流，半渡決囊，楚歸覆亡．

51小畜　秦失嘉居，何伯為怪，還其銜璧，神怒不祐，織組無文，燒香不芬．

52中孚　求君衣裳，情不可當，觸諱西行，為伯生殃，君之上安，得生安存．

53家人　舉觴飲酒，未得至口，側棄醉酗，拔劍斫怒，武侯作悔．

54益　太之孫，周文夷子，咸遂受成，寵貴富有．

55巽　犬吠非主，上下渾擾，敵人襲戰，閔王逃走．

56渙　陳魚觀社，狼虎踰距，為民開緒，亡其祖考．

57漸　陽氏狂惑，季孫亂潰，陪臣執政，平子俱折，季心不快．

58觀　纓急縮頸，行不得前，五石示象，襄伯不成．

61需　君不明德，臣亂為惑，丞相命駕，胡亥失所．

62節　四壁無戶，三步一止，東西南北，利不可得．

63既濟　禾生蟲蠹，還自尅賊，使我無得．

64屯　獮猴冠帶，盜載非位，眾犬持吠，狂走蹶足．

65井　鰥寡孤獨，福祿苦薄，入室無妻，我子哀悲．

66坎　寒暑不當，軌度失常，一前一後，年崴鮮有．

67蹇　穿屋相宜，利倍我北，循邪詭道，迎不可得，南北望邑，遂歸入室．

68比　夷明兆初，三旦為災，以讒復歸，名曰豎牛，剝亂叔孫，餒卒虛丘．

71大畜　坐爭立訟，紛紛匈匈，卒成禍亂，災及家公．

72損　出門望東，伯仲不來，疾病為患，使母憂歡．

73賁　四隤不安，兵革為患，掠我妻子，客屢饑寒．

74頤　霜降門戶，蟄蟲隱處，不見日月，與死為伍．

75蠱　德被八表，蠻夷率服，蝥賊不作，道無苛慝．

76蒙　心患其身，不念安存，忠臣孝子，為國除患．

77艮　出入節時，南北無憂，亟行所逐，在外來歸．

78剝　**？**風禹橋，與飛鳥俱，一舉千里，見吾愛母．

81泰　眾惡之堂，相聚為殃，幽毒良人，使道不通．

82臨　載曰精光，**？**駕六龍，祿命徹天，封為燕王．

83明夷　弓矢斯張，把彈弦折，丸發不至，道遇害患．

84復　雷霆所擊，誅者五逆，劘滅無迹，有懼方息．

85升　數窮廓落，困於歷室，往登玉堂，與老侑食．

86師　鹿下西山，欲保其羣，逢羿箭鋒，死於矢端．

87謙　聰**？**黑髯，東歸南鄉，白虎推輪，蒼龍把衡，遂至夷傷，不離咎殃．

88坤　家給人足，頌聲並作，四夷賓服，干戈**？？**．