11乾　荊木冬生，司寇緩刑，威權在下，國亂且傾．

12履　孤公寡婦，獨宿悲苦，目張耳鳴，莫與笑語．

13同人　甲乙戊庚，隨時轉行，不失常節，萌芽律屈，咸達出生，各樂其類．

14無妄　鷄方啄栗，為狐所逐，走不得食，惶懼喘息．

15姤　履不容足，南山多葉，家有芝蘭，乃無病疾．

16訟　右撫琴頭，左手援帶，凶訟不已，相與相戾，失利而歸．

17遯　憂人之患，履悖易顏，為身禍殘，率身自守，與嘉相抱，長子成考，封受福祐．

18否　煎砂盛暑，鮮有不杇，去河三里，敗我利市，老手育馬，去之何悔．

21夬　孟春已丑，哀呼仲父，明德訖終，亂虐滋起．

22兌　延頸望酒，不入我口，深目自苦，利得無有，幽人悅喜．

23革　仁德覆洽，恩及異域，澤及殊方，禍災隱伏，蠶不作室，寒無所得．

24隨　隄防壞決，河水泛溢，傷害稼穡，民流去室，君孤獨宿，沒溺我邑．

25大過　弊鏡無光，不見文章，少女不嫁，棄於其公．

26困　式徾式徾，憂禍相半，隔以巖山，室家分散．

27咸　文君之德，養人致福，年無胎夭，國富民寶，憂者之望，曾参盜息．

28萃　三足無頭，弗知所之，心在精傷，莫使為明，不見日光．

31大有　依宵夜遊，與君相遭，除解煩惑，使心不憂．

32睽　刲羊不當，女執空筐，兔跛鹿踦，緣山墜墮，　　侒亂作．

33離　絶世無嗣，福祿不存，精神渙散，離其躬身．

34噬嗑　進士為官，不苦服田，獲壽保年．

35鼎　夏麥　　，霜擊其芒，疾君敗國，使年夭傷．

36未濟　火燒公牀，家破滅亡，然得安昌，先憂後喪．

37旅　西賈巴蜀，寒雪已沒，欲前不得，還反空室．

38晉　江漢上流，政逆民憂，陰代其陽，雌為雄公．

41大壯　太公避紂，七十隱處，卒逢聖文，為王室輔．

42歸妹　堅永黃鳥，常悲哀鳴，不見甘粒，但歡藜荊，數驚鷙鳥，為我心憂．

43豐　困而後通，難厄不窮，終得其願，姬姜相從．

44震　火雖熾在，吾後寇雖，多在吾右，身安吉不危殆．

45恒　合歡之國，嘉為我福，東岳南山，朝濟成恩．

46解　三羖五　，相隨俱行，迷入空澤，循入直北，經涉六駁，為德傷敗．

47小過　然諾不行，欺紿誤人，使我露宿，夜歸溫室，神怒不直，鬼擊其目，欲求福利，適反自賊．

48豫　逐利三年，利走如神，展轉東西，如鳥避丸．

51小畜　堯門尹爵，聖德增益，使民不疲，安無怵惕．

52中孚　三人俱行，一人言北，伯仲欲南，少叔不得，中欲分道，爭鬬相賊．

53家人　臭　腐木，與狼相輔，亡夫失子，憂及父母．

54益　三灑負衡，南取芷香，秋蘭芬馥，盈滿神匱，利我仲季．

55巽　作新初陵，爛焰難登，三駒推車，躓頓傷頤．

56渙　仲春孟夏，和氣所舍，生我喜福，國無殘賊．

57漸　懸懸南海，去家萬里，飛兔　駿，一日見母，除我憂悔．

58觀　陽為狂悖，拔劍自傷，為身生殃．

61需　生有聖德，上配太極，皇靈建中，授我以福．

62節　張網捕鳩，兔離其災，雌雄俱得，為置所賊．

63既濟　陳辭達誠，使安不傾，增祿益壽，以成功名．

64屯　魚欲負流，眾不同心，至德潛伏．

65井　靈龜陸處，一旦失所，伊子復耕，桀亂無輔．

66坎　大蛇巨魚，相輔殺之，君臣隔塞，郭公失廬．

67蹇　拔劍傷手，見敵不喜，良臣無佐，困憂為咎．

68比　申酉說服，牛馬休息，君子以安，勞者得懽．

71大畜　家在海隅，繞旋深流，豈敢憚行，無木以趨．

72損　爭鷄失羊，亡其金囊，利得不長，陳蔡之患，賴楚以安．

73賁　耕石不生，弃禮無名，縫衣失針，襦袴弗成．

74頤　化山之錯，與璆為仇，來攻吾城，傷我肌膚，國家騷憂．

75蠱　陰陽隔塞，許嫁不答，旄立新臺，悔往歎息．

76蒙　春耕有息，秋入利福，獻豜大猳，以樂成功．

77艮　遼遠絶路，客宿多悔，頑　相聚，生我畏惡．

78剝　靈龜陸處，一旦失所，伊子復耕，桀亂無輔．

81泰　外得好畜，相與嫁娶，仁賢集聚，諮詢厥事，傾奪我城，使家不寧．

82臨　伯夷叔齊，貞廉之師，以德防患，憂禍不存．

83明夷　縮縮亂絲，舉手為災，越畝逐兔，濡其衣袴．

84復　室當原口，漂溺為海，財產殫盡，衣食無有．

85升　戴堯扶禹，從喬彭祖，西過王母，道路夷易，無敢難者．

86師　炙魚拈斗，陰倚碩鼠，舌不思味，譏發為祟，笮不得去．

87謙　無有絶明，巧言為讒，覆白污玉，顏叔哀音．

88坤　喘牛傷暑，弗能耕畝，草萊不闢，年崴無有．