11乾　積德累仁，靈祐順信，福祉日增．

12履　銜命辱使，不堪厥事，中墜落去，更為負載．

13同人　被髮獸心，難與為隣，來如風雨，去如絶弦，為狼所殘．

14無妄　鸞鳳翱翔，集于家國，念我伯姊，與母相得．

15姤　驅羊就羣，狼不肯前，慶季愎諫，子之被患．

16訟　手足易處，頭尾顛倒，公為雌嫗，亂其蠶織．

17遯　忉忉之患，凶重與薦，為虎所吞．

18否　衣繡夜遊，與君相逢，除患解惑，使君不憂．

21夬　六疾生狂，癡走妄行，北入患門，與禍為鄰．

22兌　含血走禽，不曉五音，匏巴鼓瑟，不悅於心．

23革　陽曜旱疾，傷病稼穡，農人無食．

24隨　雨師娶婦，黃巖季子，成禮既婚，相呼南上，膏我下土，年歲大有．

25大過　和璧隋珠，為火所燒，**？**昧失明，奪精無光，棄於道傍．

26困　騷騷擾擾，不安其類，疾在頸項，凶危為憂．

27咸　倉盈庾億，宜稼黍稷，年歲有息．

28萃　二人異路，東趨西步，十里之外，不知相處．

31大有　剛柔相呼，二姓為家，霜降既同，惠我以仁．

32睽　倉庚多億，宋公危殆，吳子巢門，殞命失所．

33離　爪牙之士，怨毒祈父，轉憂與已，傷不及母．

34噬嗑　湯火之憂，轉解喜來．

35鼎　流浮出食，載豢入屋，釋轡繫馬，西南廡下．

36未濟　六月采芑，征伐無道，張仲叔季，孝友飲酒．

37旅　衣裳顛倒，為王來呼，成就東周，封受大福．

38晉　九疑鬱林，沮溼不中，鸞鳳所惡，君子攸去．

41大壯　水無魚滋，陸為海涯，君子失居，小人相攜．

42歸妹　失時無友，覆家出走，何如喪狗．

43豐　反鼻岐頭，二寡獨居．

44震　門戶之居，可以止舍，進士不殆，安樂相保．

45恒　**？**牖戶傍，通利明光，賢智輔聖，仁德大行，家給人足，海內殷昌．

46解　憂麥麩**？**，霜擊其芒，疾君敗國，使我誅傷．

47小過　初雖驚惶，後反無傷，受其福慶，永永其祥．

48豫　低頭竊視，有所畏避，行旅不利，酒酸魚餒，眾莫貪嗜．

51小畜　大椎破轂，長舌亂國，墻茨之言，三世不安．

52中孚　雜目懼怒，不安其居，散漫府藏，無有利得．

53家人　不直莊公，與我爭訟，媒伯無禮，自令壅塞．

54益　執斧破薪，使媒求婦，和合二姓，親御飲酒，色比毛嬙，姑公說喜．

55巽　飛不遠去，還歸故處，興事多悔．

56渙　求玉獲石，非心所欲，祝願不得．

57漸　中田有廬，彊場有爪，獻進皇祖，會孫壽考．

58觀　攘臂反肘，怒不可止，狼戾腹心，無與為市．

61需　使伯東求，拒不肯行，與叔爭訟，更相毀傷．

62節　山崩谷絶，大福盡歇，涇渭失紀，玉石既已．

63既濟　眾邪充側，鳳凰折翼，徾子復北，去其邦國．

64屯　鳥飛鼓翼，喜樂堯德，虞夏著功，要荒賓服．

65井　三河俱合，水怒湧躍，壞我王室，民困於食．

66坎　虞君好田，惠我老親，恭承宗廟，長慍不去，復我內事．

67蹇　失羊捕牛，無損無憂．

68比　天女踞牀，不成文章，南簧無舌，飯多砂糠，虐眾盜名，雌雄折頸．

71大畜　陰淫所居，盈溢過度，傷害禾稼．

72損　昧昧暗暗，不知白黑，風雨亂擾，光明伏匿，幽王失國．

73賁　忠信輔成，王政不傾，公劉肇基，文武綏之．

74頤　霄**？**高山，道險峻難，王孫罷極，困於阪間．

75蠱　戴貧望天，不見星辰，顧小失大，遁逃墻外．

76蒙　牙蘖生齒，室堂啟戶，幽人利貞，鼓翼起舞．

77艮　過時不歸，雌雄苦悲，徘徊外國，與母分離．

78剝　登高折木，頓躓蹈險，車傾馬疲，叔伯蹉噓．

81泰　三蛇共室，同類相得，甘露時降，生我百穀．

82臨　二人輦車，徙去其家，井沸釜鳴，不可以居．

83明夷　六翮乏飛，走歸不及，脫歸王室，上其騂特．

84復　桑方隕落，黃葉敗散，失勢傾側，如無所立．

85升　義不勝情，以欲自營，覩利為躬，折角摧頸．

86師　匠卿操斧，豫章危殆，袍衣既剝，祿命訖已．

87謙　牛耳聾瞶，不曉聲味，委以鼎俎，治亂潰潰．

88坤　謹慎重言，不幸遭患，周召述職，脫免牢門．