11乾　龍馬上山，絶無水泉，喉焦唇乾，口不能言．

12履　精華墜落，形掩醜惡，齟齬挫頓，枯槁腐蠹

13同人　飢蠶作室，緡多亂纆，緒不可得．

14無妄　黃帝神明，八子聖聰，俱受大福，天下平康．

15姤　牛驥同堂，郭氏以亡，國破為墟，主君奔走．

16訟　星隕如雨，力弱無輔，強陰制陽，不得安土．

17遯　離女去夫，閔思苦憂，齊子無良，使我心悲．

18否　令妻壽母，宜家無咎，君子之歡，得以長久．

21夬　忠言輔成，王政不傾，公劉兆基，文武綏之．

22兌　秋蛇向穴，不失其節，夫人姜氏，自齊復入．

23革　商風召寇，呼我北盜，間諜內應，與我爭鬬，殫已寶藏，主人不勝．

24隨　憂在腹內，山崩為疾，禍起蕭墻，竟制其國．

25大過　揚水潜鑿，使石潔白，衣素表朱，遊戲**？**澤，得君所欲，心志娛樂．

26困　青蠅集蕃，君信讒言，害賢傷忠，患生婦人．

27咸　晨風文翰，隨時就溫，雌雄相和，不憂殆危．

28萃　中原有菽，以待雉食，飲御諸友，所求大得．

31大有　子鉏執麟，春秋作經，元聖得終，尼父悲心．

32睽　月走日步，趣不同舍，夫妻反目，主君失居．

33離　衣成無關，不知所穿，客指東西，未得便安．

34噬嗑　張弓控弩，經涉山道，雖有伏虎，誰敢害者．

35鼎　逸豫好遊，不安其家，或有少姬，久迷不來．

36未濟　採薪得麟，大命殞顛，豪雄爭名，天下四分．

37旅　入天門守，城戶君安，樂不勞苦，汶山蹲鴟，肥腯多脂，王孫獲願，載福巍巍．

38晉　鵲巢柳樹，鳩奪其處，任力德薄，天命不佑．

41大壯　過時不歸，雌雄苦悲，徘徊外國，與叔分離．

42歸妹　旁行不遠，三思復返，心多畏患，日中止舍．

43豐　倉唐奉使，中山以孝，文侯悅喜，擊子徵召．

44震　吾有驊騮，畜之以時，東家翁孺，來詣我車，價極可與，後無賊悔．

45恒　心多悔恨，出言為怪，梟鳴室北，聲醜可惡，請謁不得．

46解　周德既成，杼軸不傾，太宰東西，夏國康寧．

47小過　李花再實，鴻卵降集，仁德以興，廕國受福．

48豫　冰將泮散，鳴雁雍雍，丁男長女，可以會同，生育賢人．

51小畜　蝙蝠夜藏，不敢晝行，酒為酸漿，魴臰鮑羮．

52中孚　干旄旌旗，執幟在郊，雖有寶珠，無路致之．

53家人　夫婦相背，和氣弗處，陰陽俱否，莊姜無子．

54益　僮妾獨宿，長女未室，利無所得．

55巽　登堦上堂，見吾父兄，左酒右漿，與福相迎．

56渙　忍醜少羞，有面無頭，耗減寡虛，日以削消．

57漸　眾免俱走，熊羆在後，騎不能進，失信寡處．

58觀　十里望烟，散渙四方，形容滅亡，終不見君．

61需　氊裘羶國，文禮不飭，跨馬控弦，伐我都邑．

62節　景星照堂，麟遊鳳翔，仁施大行，頌聲並興．

63既濟　白鳥赤烏，戰於東都，敗悔為憂．

64屯　文厄羑里，湯囚夏臺，仁聖不害，數果何憂，免於縲絏，為世明侯．

65井　履株復輿，馬驚傷車，步為我憂．

66坎　西過虎廬，驚我前驅，雖憂無危．

67蹇　洛陽嫁女，善逐人走，三寡失夫，婦妒無子．

68比　虎飢欲食，為蝟所伏，禹導龍門，避咎除患，元醜以安．

71大畜　住馬醊酒，疾風暴起，泛亂福器，飛揚位卓，明神降佑，道無害寇．

72損　日中為市，交易資寶，名利所有，心悅以喜．

73賁　泉閉澤竭，主母飢渴，君子困窮，乃徐有說．

74頤　騰蛇乘龍，宋鄭飢凶，民食草蓬．

75蠱　茹芝餌黃，飲食玉英，神與流通，長無憂凶．

76蒙　典册法書，藏在蘭臺，雖遭亂潰，獨不遇灾．

77艮　厄窮上通，與堯相逢，登升大麓，國無凶人．

78剝　野猿山鵲，奕棊六博，三梟四散，主人勝客．

81泰　兩足不獲，難以遠行，疾步不能，後倡失時，

82臨　一夫兩心，拔刺不深，所為無功，求事不成．

83明夷　鶴盜我珠，逃於東都，鵠怒追求，郭氏之墟，不見踪跡，使伯心憂．

84復　羊驚馬走，上下揮擾，鼓音不絶，頃公奔敗．

85升　多虛少實，語不可知，尊空無酒，飛言如雨．

86師　蝗囓我稻，驅不我去，實穗無有，但見空藁．

87謙　螟蟲為賊，害我稼穡，盡禾殫麥，秋無所得．

88坤　蔡侯朝楚，留連江濱，踰時歷月，思其后君．