51小畜

11乾 東遇虎蛇，牛馬奔驚，道絕不通，商困無功

12履 五舌啄難，各自有言，異國殊俗，使心迷惑，所求不得

13同人 日走月步，趣不同舍，夫妻反目，主君失居

14无妄 騋牝龍身，日越三千，南上蒼梧，與福為婚，道理夷易，安全無忌

15姤 蒼龍隱伏，麟鳳遠匿，扣賊同處，未得安息

16訟 蜲蛇循流，東求大魚，預且舉網，庖人歌謳

17遯 天之所予，福祿常在，不憂危殆

18否 堅冰黃鳥，鳴哀悲愁，數驚鷙鷂，飄為我憂

21夬 福祚之聚，喜至憂除，如魚逢水，長樂受庇

22兑 陽明不息，君無恩德，伯氏失利，民喪其力

23格 晨風天翰，大舉就溫，昧過我邑，羿無所得

24隨 虎狼爭食，禮讓不能，兼吞其國，齊晉無主

25大過 中原有菽，以待饔食，飲御諸友，所求大得

26困 行役未已，新事復起，姬姜勞苦，不得安息

27咸 原出陵足，行於山趾，不為暴害，民得安居

28萃 白鶴銜珠，夜食待明，懷胡德音，身受光榮

31大有 金牙鐵齒，西王母子，無有禍殃，候舍涉到，別來不久

32睽 牙蘗生達，陽昌於外，左手執籥，公言錫爵

33離 李花再實，鴻卵降集，仁哲以興，蔭國受福

34噬嗑 方喙廣口，仁智聖厚，釋解倒懸，唐國大安

35鼎 下田種黍，芳花當齒，大雨淋集，紛榮滿壅

36未濟 三足孤鳴，靈鳴督郵，思過罰惡，自賊其家

37旅 陽火不憂，二耕喜至，慶來降福，為我鼓瑟，歌謠送喜

38晉 牛驥同堂，郭氏以亡，國破空虛，君奔走逃

41大壯 蝗食我稻，驅不可去，實穗無有，但見空槁

42歸妹 三婦同夫，志不相思，心懷不平，至常愁悲

43豐 中田高黍，以享王母，受福千億，所求大得

44震 鳥庇茂林，君子碌碌，心樂願得，見者有穀

45恒 客入其門，奔走東西，童女不織，士棄耕畝，暴骨千里，歲飢民苦

46解 霜降閉戶，蟄蟲隱處，不見日月，與死為伍

47小過 關睢淑女，配我君子，少姜在門，君子嘉喜

48益 禹作神鼎，伯益御指，斧斤高閣，幢立獨坐，賣賈不售，讐困為害

48豫 眾神集聚，相與議語，南國虐亂，百姓勞苦，興師征伐，別立賢主

51小畜 白鳥銜餌，鳴呼其子，旋枝張翅，來從其母，柏仲季叔，元賀舉手

52中孚 魃為菑虐，風吹雲却，欲止不得，返歸其宅

53家人 兩輪自轉，南上大阪，四碼共轅，無有重難，與禹笑言

55巽 燕雀銜茅，，以生孚乳，兄弟六人，交好孝悌，各得其願，和悅相樂

56渙 鶉尾奔奔，火中成軍，虢叔出奔，下失其君

57漸 學靈三年，仁聖且神，明見善祥，吉喜福慶，鳴鳩飛來，告我無憂

58觀 駕駟逐孤，輪挂荊棘，車不結轍，公子無得

61需 故室舊廬，稍蔽 組，不如新巢，可以樂居

62節 兩人相距，止不同舍，夫妻離散，衛侯失居

63既濟 慈母赤子，饗賜得示，夷狄服降，以安王室

64屯 灼火泉源，釣魚山巔，魚不可得，火不肯燃

65井 憂患解除，喜至慶來，坐立懽忻，與樂為隣

66坎 亂茅縮酒，靈巫拜禱，神怒不許，瘁盡愁苦

67蹇 秋花東蕚，數被嚴霜，甲兵當庭，萬物不生，雄火夜明，民擾大驚

68比 鵲足却縮，不見頭目，日久困急，不能自復

71大畜 辰次降婁，王駕巡狩，廣佑施惠，國安無憂，望季不來

72損 身載百里，功加四海，為文開基，武立天柱

73賁 駕福乘喜，東至嘉國，戴慶南行，移居安宅

74頤 望車不到，王子逐走，馬騎銜傷，失迹不得，曷其有常

75蠱 寄生無根，如過浮雲，本立不固，斯須落去，更為枯樹

76蒙 機關不便，不得出言，精誠不通，為人所冤

77艮 折臂踒足，不能進酒，祠祀濶曠，神怒不喜

78剝 孔鯉伯魚，北至高奴，木馬金車，駕遊大都，王母送我，騋牝牸駒

81泰 天門開闢，牢戶寥廓，桎梏解脫，拘困縱勢

82臨 子啼索哺，母行取食，反見空巢，訾我長息

83明夷 狗無前足，陰謀其比，為身賊害，何以安息

84復 三足無頭，不知所之，心狂精傷，莫使為明，不見日光

85升 朝生夕死，名曰嬰鬼，不可得祀

86師 鑿山通道，南至嘉國，周公所祖，襄適荊楚

87謙 式微式微，憂禍相絆，隔以岩山，室家分散

88坤 子鉏獲麟，庶士開元，豪雄爭名，都邑倍遊