11乾　黃虹之野，賢君所在，管仲為相，國無災咎．

12履　四目相視，稍延同執，日昳之後，見吾伯姊．

13同人　鴻飛遵陸，公母不復，伯氏客宿．

14無妄　開門內福，喜至我側，加以善祥，為吾家宅，宮城洛邑，以昭文德．

15姤　老慵多欲，弊政為賊，阿房驪山，子嬰失國．

16訟　**？**羊羵首，君子不，年饑孔荒，士民危殆．

17遯　旦醉病酒，暮即瘳愈，獨不及咎．

18否　穿都相合，未敢面見，媒妁無良，使我不鄉．

21夬　破亡之國，天所不福，難以止息．

22兌　百足俱行，相輔為強，三聖翼事，王室竉光，國富民康．

23革　五精亂行，政逆皇恩，湯武赫怒，天伐利域．

24隨　蜩螗歡喜，草木嘉茂，百果蕃生，日益富有．

25大過　歎息不悅，憂逆中出，喪我金罌，無妄失位．

26困　舞陽漸離，擊筑善歌，慕丹之義，為燕荊軻，陰謀不遂，霍目死亡，功名何施．

27咸　低頭竊視，有所畏避，行作不利，酒酸魚敗，眾莫貪嗜．

28萃　三羖六？，相隨俱行，迷入空澤，經涉虎廬，為所傷賊，死於牙腹．

31大有　代戌失期，患至無聊，懼以發難，為我開基，邦國憂秋．

32睽　懸貆素餐，食非其任，失輿剝廬，休坐徒居．

33離　送我季女，至於蕩道，齊子旦子，留連久處．

34噬嗑　桃雀竊脂，巢於小枝，動搖不安，為風所吹，心寒慄搖，常憂殆危．

35鼎　西歷玉山，東入玉門，登上福堂，飲萬歲漿．

36未濟　國無比隣，相與爭強，紛紛凶凶，天下擾攘．

37旅　白鵠遊望，君子以寧，履德不愆，福祿來成．

38晉　日月運行，一寒一暑，榮光赫赫，不可得保，顛躓殞墜，更為士伍．

41大壯　畫龍頭頸，文章未成，甘言美語，說辭不名．

42歸妹　鵠思其雄，欲隨鳯東，順理羽翼，出次日中，雖留比邑，復歸其室．

43豐　常德自如，不逢禍災．

44震　行觸忌諱，與司命忤，執囚束縛，拘制於吏，迷人有喜．

45恒　典策法書，藏在蘭臺，雖遭亂潰，獨不遇災．

46解　伯夷叔齊，貞廉之師，以德防患，憂禍不存．

47小過　牧羊稻田，聞虎喧讙，畏懼惕息，終無禍患．

48豫　周政養賊，背生人足，陸行不安，國危為患．

51小畜　烏升鵲舉，照臨東海，龍降庭堅，為陶叔後，封於蓼丘，福履綏厚．

52中孚　鳥鳴喈喈，天火將下，燔我屋室，災及妃后．

53家人　六蛇奔走，俱入茂草，驚於長塗，畏懼啄口．

54益　久鰥無偶，思配織女，求其非望，自令寡處．

55巽　膚敏之德，發憤忘食，虜豹擒說，為王得福．

56渙　生不逢時，困且多憂，年老衰極，中心悲愁．

57漸　三人俱行，北求大？，孟長病足，倩季負囊，柳下之貞，不失我邦．

58觀　鳯生十子，同巢共乳，歡悅相保．

61需　折葉蔽目，不見稚叔，失旅亡民，遠去家室．

62節　出門蹉跌，看道後旅，買羊逸亡，所謂逃走，空手握拳，坐狼為咎．

63既濟　龍潛鳯池，箕子變服，陰孽萌作．

64屯　蝗齧我稻，驅不可去，實穗無有，但見空藁．

65井　尹氏伯奇，父子分離，舞罪被辜，長舌為災．

66坎　剛柔相呼，二姓為家，霜降既同，惠我以仁．

67蹇　歡欣九子，俱見大喜，攜提福至，王孫是富．

68比　威約拘囚，為人所誣，**？**陶平理，幾得脫免．

71大畜　鳥飛狐鳴，國亂不寧，下強上弱，為陰所刑．

72損　雄聖伏名，人匿麟驚，走鳯飛北，亂潰未息．

73賁　東山西山，各自止安，雖相登望，不得同堂．

74頤　三鷄啄粟，八雛從食，飢鷹卒擊，失亡兩叔．

75蠱　薄災暴虎，風吹雲却，欲上不得，復歸其宅．

76蒙　嬰兒求乳，母歸其子，黃麑悅喜．

77艮　機父不賢，朝多讒臣，君失其政，保我久貧．

78剝　匍匐出走，驚懼皇恐，白虎生孫，蓐收在後．

81泰　大步上車，南至喜家，送我狐裘，與福載來．

82臨　乘騮駕驪，遊至東齊，遭遇行旅，送我以貨，厚得利歸．

83明夷　爭利王市，朝多君子，蘇氏六國，獲其榮寵．

84復　重弋射隼，不知所定，質疑蓍龜，告以肥牡，明神答報，宜利止居．

85升　噬囁？嚾，昧？相搏，多言少實，語無成事．

86師　靈龜陸處，盤桓失所，伊子退耕，桀亂無輔．

87謙　伯氏爭言，戰於龍門，搆怨結禍，三世不安．

88坤　叔梁有名，相與合齒，乾坤利貞，乳生六子，長大成就，夙言如母．