11乾　千崴槐根，身多斧痕，傷夷倒掘，枝葉不存．

12履　君子失意，小人得志，亂憂並作，姦邪充塞，雖有百堯，顛不可救．

13同人　擊鼓合戰，士怯叛亡，威令不行，敗我成功．

14無妄　威權分離，烏夜徘徊，羣蔽月光，大人誅傷．

15姤　西行求玉，冀得隋璞，反見凶惡，使我驚惑．

16訟　耄老蒙鈍，不見東西，少者弗慕，君不與謀，懸輿致仕，退歸里居．

17遯　東鄰嫁女，為王妃后，莊公築館，以事主母，歸于京師，季姜悅喜．

18否　東求金玉，反得弊石，名曰無宜，字曰醜惡，眾所賤薄．

21夬　出門懷憂，東上禍丘，與凶相遇，自為災患．

22兌　何村待時，門戶獨悲，蚯蚓冬行，解我無憂，桑蠶不得，女功無成．

23革　泉涸龍憂，箕子為奴，干叔隕命，殷破其家．

24隨　登虛望貧，暮食無飧，長子南戍，與我生分．

25大過　張頷開口，舌宜絶齒，然諾不行，政亂無緒．

26困　避禍逃殃，身全不傷，高貴疾顛，華落墜亡．

27咸　心狂志悖，耳聽從類，政令無常，下民多孽．

28萃　出門無至，動作失利，銜憂懷禍，使我多悴．

31大有　仲春孟夏，和氣所舍，生我嘉福，國無殘賊．

32睽　安牀厚褥，不得久宿，棄我喜晏，困於南國，投杼之憂，不成禍災．

33離　南行出城，世德福祉，三姬嫁齊，賴其所欲．

34噬嗑　張狂妄行，與惡相逢，不得所欲，生我獨凶．

35鼎　向食飲酒，嘉賓會聚，？羊犬猪，君子饒有．

36未濟　異國殊俗，情不相得，金木為仇，酋長擅役．

37旅　山陵丘墓，魂空室屋，精光竭盡，長卧無覺．

38晉　陰霧不清，濁政亂民，孟春季夏，水壞我居．

41大壯　六甲無子，以喪其戊，五丁不親，庚失曾孫，癸走出門．

42歸妹　駕車出門，顯時宜西，福祐我身，安寧無患．

43豐　日新東升，魁杓為禍，漢臺為秦，使我久坐．

44震　黃牛騂犢，東行折角，冀得百祥，反亡我囊．

45恒　安上宜官，一日九遷，踰羣越等，牧養常山．

46解　西賈巴蜀，寒雪至轂，欲前不得，反復其室．

47小過　老馬為駒，病雞不雛，三雌獨宿，利在山北．

48豫　五穀不熟，困民惡極，駕之新邑，嘉禾有得．

51小畜　杲杲白日，為月所食，損上毀下，鄭昭出走．

52中孚　禍走患伏，喜為我福，凶惡消亡，災害不作．

53家人 王命赤烏，與君徼期，征伐無道，誅其君傲，居止何憂．

54益　天馬五道，夾大分處，往來上下，相隨哭歌，凶惡如何．

55巽　孩子含餌，為利所悅，探釜把甑，爛其手臂．

56渙　解傷驚惶，散我衣裳，君不安邦．

57漸　執斧破薪，使媒求婦，和合二姓，親御斯酒，召彼隣里，公姑悅喜．

58觀　恭寬信敏，功加四海，辟去不祥，喜來從母．

61需　主有聖德，上配太極，皇靈建中，授我以福．

62節　害政養賊，背主入愆，跛行不安，國為危患．

63既濟　播天舞地，嘵亂神所，居樂无咎．

64屯　娶於姜呂，駕迎新婦，少齊在門，夫子歡喜．

65井　張牙反目，怒**？**忿怒，狂馬撓夫，道警傷軫．

66坎　吹角高邦，有失牛羊，眾民驚惶，敬慎避咎，敕行不殃．

67蹇　五日四維，安平不危，利以居止，保有玉女．

68比　更旦初崴，振除禍敗，新衣元服，拜受利福．

71大畜　學靈三年，聖且神明，先知吉祥，言喜福慶，神鳥來見，告我無窮．

72損　剛柔相呼，二姓為家，霜降既同，惠我以仁．

73賁　畫龍頭頸，文章不成，甘言美語，詭辭無名．

74頤　束山辭家，處婦思夫，伊威盈室，長股贏戶，歎我君子，役日未已．

75蠱　東市齊魯，南賈荊楚，羽毛齒革，為吾利寶．

76蒙　高壤肥澤，民人孔樂，宜利居止，長安有福．

77艮　路多枳棘，步刺我足，不利旅客，為心作毒．

78剝　騎龍乘鳳，上見神公，彭祖受制，王高贊通，巫咸就位，拜壽無窮．

81泰　仁德優洽，恩及異域，澤被殊方，福慶隱伏，作蠶不織，寒無所得．

82臨　節情省欲，賦斂有度，家給人足，公劉以富．

83明夷　騎肫逐羊，不見所望，徑涉虎廬，亡身失羊．

84復　溫仁君子，忠孝所在，八國為隣，禍災不起．

85升　高樓無柱，顛僵不久，紂失三仁，身死牧野．

86師　三狂北行，道逢大狼，暮宿患宅，為禍所傷．

87謙　尹氏伯奇，父子相離，無罪被辜，長舌為災．

88坤　諺諺諤諤，虎豹相？，畏懼悚息，終無難惡．