11乾　下堂出門，東西九山，逢福值喜，得其安閒．

12履　平國不均，夏氏作亂，烏號竊發，靈公隕命．

13同人　西誅不服，恃強負力，倍道趍敵，師走敗覆．

14無妄　水流趨下，遂成東海，求我所有，買鱣與鯉．

15姤　土階明堂，禮讓益與，雄雌相得，使我無疾．

16訟　隨時逐便，不失利門，靈獲得福，富於封君．

17遯　出門得堂，不逢禍殃，入戶自苦，不見矛**？**．

18否　東家殺猪，聞臭腥臊，神怒不顧，命絶衰國，亳社火燒，宋公夷誅．

21夬　兔乳立室，行來雀食，虎**？**我子，長號不已．

22兌　福德之士，歡悅日喜，夷吾相桓，三歸為臣，賞流子孫．

23革　雀行求粒，誤入網罭，賴仁君子，復說歸室．

24隨　卷領遁世，仁德不害，三聖攸同，周國茂興．

25大過　堅冰黃鳥，常哀悲愁，不見甘粒，但覩藜蒿，數驚鷙鳥，為我心憂．

26困　盜竊滅身，二母不親，王后無黨，毀其寶靈．

27咸　陸居千里，不見河海，無有魚市．

28萃　送金出門，并失玉兔，往來井上，破甕壞盆．

31大有　一婦六夫，擾亂不治，張王季莊，莫適為公，政道塞壅，周君失邦．

32睽　逐狐東山，水過我前，深不可涉，失其後便．

33離　因禍受福，喜盈其身．

34噬嗑　且如驚鹿，不能定足，室家分散，各走鼠匿．

35鼎　仁德孔明，患禍不傷，期誓不至，室人銜恤．

36未濟　兩人俱醉，相與悖戾，心乖不同，爭訟匈匈．

37旅　鹿生澤陂，豺傷其麑，淬血獨哀．

38晉　鴻雁俱飛，北就魚池，鱣鰋鮎鯉，眾鳥饒有，一鳴獲兩，得之過倍．

41大壯　累尊重席，命我家客，福祐久長，不見咎殃．

42歸妹　初憂不安，後得笑懽，雖懼無患．

43豐　好戰亡國，師不以律，稱上殞墜，齊侯狼戾，被其災祟．

44震　龜厭江海，陸行不止，自令枯槁，失其都市，憂悔咎生．

45恒　鹿得美草，鳴呼其友，九族和睦，不憂饑乏．

46解　狐狸雉兔，畏我逃去，分走竄匿，不知處所．

47小過　握斗運樞，順天無憂，所行造德，與樂並居．

48豫　猿墜高木，不踒手足，握金懷玉，還歸其室．

51小畜　鴻飛戾天，避害紫淵，雖有鋒門，不能危身．

52中孚　戴盆望天，不見星辰，顧小失大，福逃墻外．

53家人　麒麟鳯凰，善政得祥，陰陽和調，國無災殃．

54益 文王四乳，仁愛篤厚，子畜十男，無有夭折．

55巽　天地鈐塞，仁智隱伏，商旅不行，利潤難得．

56渙　上無飛鳥，下無走獸，擾亂未治，民勞於事．

57漸　伯仲言留，叔子云去，誰云无咎，主母大喜．

58觀　鵠思其雄，欲隨鳳東，順理兩翼，出自日中，須留北邑，復反其室．

61需 四目相視，稍近同執，日昳之後，見吾伯姨．

62節　月削日衰，工夫下機，宇宙滅明，不見三光．

63既濟　操？刺魚，披髮立憂，虎脫我輿，狼取我袍，亡馬失財．

64屯　伯虎仲熊，德義淵泓，使布五教，陰陽順序．

65井　六目睽睽，各欲有至，專正未裝，俟侍明旦．

66坎　翕翕軥軥，實墜崩顛，滅其令名，長命不全．

67蹇　丑戌亥子，饑饉所生，陰為暴客，水絶我食．

68比　白龍黑虎，起伏俱怒，期戰盤空，**？**尤敗走，死於魚首．

71大畜　和氣相薄，膏潤津澤，生我嘉穀．

72損　桀跖惡人，使得不通，災旱為殃，年穀大傷．

73賁　甲乙丙丁，俱歸我庭，三丑六子，入門見母．

74頤　憂驚以除，禍不成災，安全以來．

75蠱　去危脫厄，安無怵愓，上福喜堂，見我喜悅．

76蒙　飲酒醉臥，跳起爭鬬，伯傷仲僵，東家治喪．

77艮　孤獨特處，莫依為輔，正心允濟，神勞志苦．

78剝　躡華顛觀，浮雲風不，搖雨不薄，心安吉患無咎．

81泰　江漢上流，政逆民憂，陰伐其陽，雄者受殃．

82臨　帶季兒良，時利權兵，將師合戰，敵不能當，趙魏以強．

83明夷　當風奮冀，與鳥飛北，入我家國，見吾慶室．

84復　德施流行，利之四鄉，雨師灑道，風伯逐殃，巡狩封禪，以告成功．

85升　諷德誦功，美周盛隆，加其旦輔，夬濟沖人．

86師　隴西冀北，多見駿馬，去如焱飚，害不能傷．

87謙　配合相迎，利之四鄉，昏以為期，明星煌煌，欣喜奭懌，所言得當．

88坤　城上有烏，自鳴破家，招呼醜毒，為國災患．