11乾　采唐沬鄉，要我桑中，失信不會，憂在鉤帶．

12履　霧露早霜，日暗不明，陰陽孽疾，年穀大傷．

13同人　天旱水涸，枯槁無澤，未有所獲．

14無妄　欲訪子車，善相欺紿，桓叔相迎，不見所期．

15姤　隨風乘龍，與利相逢，田獲三倍，商旅有功，憧憧之邑，長安無他．

16訟　一簧雨舌，侒言諂言，三姦成虎，曾母投杼．

17遯　三鷄啄粟，十雛從食，饑鳶卒擊，亡其兩叔．

18否 爭鷄失羊，利得不長，陳蔡之患，賴楚以安．

21夬 初雖驚惶，後乃無傷，受其福慶，相孝為王．

22兌　南山之楊，華葉鏘鏘，嘉樂君子，為國寵光．

23革　使燕築室，身不態宿，家無聊賴，織我衣服．

24隨　田鼠野雛，意當欲逃，拘制籠檻，不得動搖．

25大過　晨風文翰，大舉就溫，過我成邑，羿無所得．

26困　坤厚地德，庶物蕃植，平康正直，以綏大福．

27咸　無足斷跟，居處不安，凶惡為患．

28萃　魚擾水濁，寇圍吾邑，城危不安，驚恐狂惑．

31大有　陶朱白圭，善賈息貲，公子王孫，富利不貧．

32睽　春陽生草，夏長條肄，萬物蕃滋，充實益有．

33離　隱隱大雷，霶霈為雨，有女癡狂，驚駭隣里．

34噬嗑　鬱映不明，為陰所傷，眾霧集聚，共奪日光．

35鼎　矢石所射，襄公　據，吳子巢門，傷病不治．

36未濟　五岳四瀆，含潤為德，行不失理，民賴恩福．

37旅　善門福喜，增累盛熾，日就有得，宜其家國．

38晉　百足俱行，相輔為強，三聖翼事，王室寵光．

41大壯　乘車七百，以明文德，踐土葵丘，齊晉受福．

42歸妹　天之所明，禍不遇家，反目相逐，終得和美．

43豐　天陰霖雨，塗行泥潦，商人休止，市無所有．

44震　日月運行，一寒不暑，榮寵赫赫，不可得保，顛隕墜墮，更為士伍．

45恒　破筐敝筥，棄損於道，不復為寶．

46解　褰衣涉河，澗流浚多，幸賴舟子，濟脫無他．

47小過　德之流行，利之四鄉，雨師灑道，風伯逐殃，巡狩封禪，以告成功．

48豫　黃鳥採蓄，既嫁不答，念吾父兄，思復邦國．

51小畜　闇昧不明，耳聾不聰，陷入深淵，滅頂成凶．

52中孚　陰作大姦，欲君勿言，鴻鵠利口，發其禍亂，荊季懷憂，張伯被患．

53家人　西誅不服，恃強負力，倍道奔敵，師徒敗覆．

54益　兄征東燕，弟伐遼西，大克勝選，封君河間．

55巽 溫山松栢，常茂不落，鸞鳳以芘，得其歡樂．

56渙　畫龍頭頸，文章未成，甘言美語，詭辭無名．

57漸　戴盆望天，不見星辰，顧小失大，福逃墻外．

58觀　讒言亂國，覆是為非，伯奇留離，恭子憂哀．

61需　齎貝贖狸，不聽我辭，繫於虎鬂，牽不得來．

62節　嬰兒孩子，未有知識，彼童而角，亂我政事．

63既濟　禹將為君，裝入崑崙，稍進陽光，登見溫湯，功德昭明．

64屯　仁政之德，參參日息，成都就邑，日受厥福．

65井　山水暴怒，壞梁折柱，稽難行旅，留連愁苦．

66坎　持鵠抱子，見蛇何咎，室家俱在，不失其所．

67蹇　　磽秃白，不生黍稷，無以供祭，祇靈代祀．

68比　天門九重，澤內難通，明登到莫，不見神公．

71大畜　爭雉失羊，亡其金囊，利得不長，陳蔡之患，賴楚以安．

72損　宜行賈市，所求必倍，載喜抱子，與利為友．

73賁　望城抱子，見邑不殆，公孫上堂，大君歡喜．

74頤　崴莫花落，陽入陰室，萬物伏匿，利不可得．

75蠱　平國不君，夏氏作亂，烏號竊發，靈公殞命．

76蒙　他山之錯，與璆為仇，夾攻吾城，傷我肌膚，邦家騷憂．

77艮　宮門悲鳴，臣圍其君，不得東西．

78剝　三蟲為蠱，剗迹無與，勝母盜泉，君子弗處．

81泰　三階土廓，德義明堂，交讓往來，享燕相承，簧伯朝王，錫我玄黃．

82臨　巨蛇大鰌，戰於國郊，上下閉塞，君主走逃．

83明夷　典策法書，藏在蘭臺，雖遭潰亂，獨不遇災．

84復　車馳人趨，卷甲相求，齊魯寇戰，敗於犬丘．

85升　雖塞復通，履危不凶，保其明功，以道立宗．

86師　薄行搔尾，逐雲涂水，污泥為陸，下田宜稷．

87謙　龜厭江海，陸行不止，自令枯槁，失其都市，憂悔无咎．

88坤　有鳥飛來，集于宮樹，鳴聲畏惡，主將出去．