11乾　焱風阻越，車馳竭竭，棄名追亡，失其和節，憂心惙惙．

12履　為李求婦，家在東海，水長無舡，不見所歡．

13同人　齎金觀市，欲置騮子，猾偷竊發，盜我黃寶．

14無妄　獮猴所言，語無成全，誤我白馬，使口不至．

15姤　踰江求橘，并得大栗，烹羊食豕，飲食歌笑．

16訟　三牛生狗，以戌為母，荊夷上侵，伯姬出走．

17遯　季姬踟躕，望孟城隅，終日至暮，不見齊侯．

18否　天門帝室，黃帝所直，藩屏周衛，不可得入，常安長在，終無禍患．

21夬　周師伐紂，戰于牧野，甲子平旦，天下喜悅．

22兌　昭公失常，季氏悖狂，遜齊處野，喪其寵光．

23革　雌？生鵰，神異興起，乘雲龍騰，民戴為父．

24隨　潔身白齒，衰老復起，多孫**？**子，宜利姑舅．

25大過　旦生夕死，名曰嬰鬼，不可得祀．

26困　絶域異路，多有怪惡，使我驚懼，思我故處．

27咸　白鳥銜餌，鳴呼其子，旋枝張翅，來從其母．

28萃　敝笱在梁，魴逸不禁，漁父勞苦，口燋喉乾，虛空無有．

31大有　三思俱行，欲歸故鄉，望邑入門，拜見家親．

32睽　折葉蔽目，不見雉叔，三足飛鳥，遠去家室．

33離　畏昏潛處，候時昭朗，卒逢白日，為世榮主．

34噬嗑　抱空握虛，鴞驚我雛，利出不成．

35鼎　疊疊纍纍，如岐之室，畜一息十，古公治邑．

36未濟　三虎上山，更相跑哮，心志不親，如仇與怨．

37旅　陰變為陽，女化為男，治道得通，君臣相衛．

38晉　天之所予，福祿常在，不憂危殆．

41大壯　鬼哭於社，悲傷無後，甲子昧爽，殷人絶祀．

42歸妹　妹貌親熟，敗君正色，作事不成，自為心賊．

43豐　四馬共轅，東上泰山，騂驪同力，無有重艱，與君笑言．

44震　瘡痬疥瘙，孝婦不省，君多疣贅，四時作災．

45恒　宮商角徵，五音和起，君臣父子，弟順有序，唐虞襲德，國無災咎．

46解　坤厚地德，庶物蕃息，平康正直，以綏大福．

47小過　東山西山，各自止安，心雖相望，竟不同堂．

48豫　伯仲旅行，南求大**？**，孟長痛足，倩季負囊，柳下之貞，不失我邦．

51小畜　裸裎逐狐，為人觀笑，牝鷄司晨，主母亂門．

52中孚　牽羊不前，與心戾旋，聞言不信，誤紿丈人．

53家人　翕翕軥軥，稍崩墜顛，滅其令名，長没不全．

54益　咠長景行，來觀柘桑，止伯自喜，都叔允臧．

55巽　南國少子，才略美好，求我長女，賤薄不與，反得醜惡，後乃大悔．

56渙　望幸不到，文章未就，羊子逐兔，犬踦不得．

57漸　孽蔑徙靡，空無誰是，言季不明，樂減少解．

58觀　鳥飛無翼，兔走折足，雖欲會同，未得其功．

61需　江有寶珠，海多大魚，亟行疾去，可以得財．

62節　文山紫芝，雍梁朱草，生長和氣，王以為寶，公尸侑食，福祿來處．

63既濟　鹿求其子，虎廬之里，唐伯李耳，貪不我許．

64屯　兩犬爭鬬，股瘡無處，不成仇讐，行解却去．

65井　迷行失道，不得馬牛，伯賈逃亡，市沒無有．

66坎　子畏於匡，困於陳蔡，明德不危，竟免厄害．

67蹇　羊腸九縈，相催稍前，止須王孫，乃能上天．

68比　行觸天綱，馬死車傷，身無聊賴，困窮乏糧．

71大畜　飛不遠去，卑廝內侍，祿養未富．

72損　有莘外野，不逢堯主，復歸窮處，心勞志苦．

73賁　山作大池，陸地為海，各得其所．

74頤　大尾細腰，重不可搖，陰權制國，平子逐昭．

75蠱　獨宿深夜，嫫母畏晝，平王逐建，荊子憂懼．

76蒙　因禍受福，嘉盈其室，求事皆得．

77艮　羊頭兔足，贏瘦少肉，漏囊敗粟，利無所得．

78剝　為虎所囓，太山之陽，眾多從者，莫敢救藏．

81泰　男女合室，二姓同食，婚姻孔云，宜我多孫．

82臨　追亡逐北，呼還幼叔，至山而得，復歸其室．

83明夷　比目附翼，相待為福，姜氏季女，與君合德．

84復　逶迤四牡，思歸念母，王事靡盬，不得安處．

85升　生有陰孽，制家非陽，遂受還作，張氏易休，憂禍重凶．

86師　安息康居，異國穹廬，非吾習俗，使伯憂惑．

87謙　娶於姜女，駕迎新婦，少齊在門，夫子悅喜．

88坤　蛇得澤草，不憂危殆．