11乾　旦種榖豆，暮成藿羮，心之所願，志快意愜．

12履　珪璧琮璋，執贄見王，百里甯戚，應聘齊秦．

13同人　蝦蟇群聚，從天請雨，雲雷連集，應時輒下，得其所願．

14無妄　絶域異路，多所畏惡，使我驚惶，思吾故處．

15姤　麟子鳳雛，生長嘉國，和氣所居，康樂溫仁，邦多聖人．

16訟　麟鳳所翔，國無咎殃，賈市十倍，復歸惠鄉．

17遯　子長忠直，季氏為賊，禍及無嗣，司馬失福．

18否　鴻飛盾陸，公出不復，伯氏客宿．

21夬 逐狐東山，水遏我前，深不可涉，失利後還．

22兌　惟恃自負，不志於下，血從地出，誅罰失理．

23革　謝恩拜德，東歸吾國，歡樂有福．

24隨　聞虎入邑，心欲逃匿，走據陽德，不見霍叔，絶無憂　．

25大過　鷹鸇獵食，雉兔困極，逃走見尾，為人所賊．

26困　高國少子，才略美好，求我長女，賤薄不與，反得醜惡，後乃大悔．

27咸　慈母念子，饗賜德士，蠻夷來服，國人懽喜．

28萃　西行求玉，莫得卞璞，反得凶惡，使我驚惑．

31大有　先弱無子，不能自理，為民雖憂，終不離咎，管子治國，侯伯賓服，乘輿八百，尊我桓德．

32睽　設罟捕魚，反得居諸，負果竭忠，伍氏夷誅．

33離　剛柔相呼，二姓為家，霜降既同，惠我以仁．

34噬嗑　金齒鐡牙，壽考宜家，年崴有餘，貪利者得，雖憂无咎．

35鼎　鷄鳴同舉，思配無家，執佩持　，莫使致之．

36未濟　陰配陽事，卧木反立，君子攸行，喪其官職．

37旅　甲乙戊庚，隨時轉行，不失常節，萌芽律屈，咸達生出，各順其類．

38晉　驅羊南行，與福相逢，狼驚我馬，虎盜我子，悲恨自咎．

41大壯　節慶之德，不涉亂國，雖昧無光，民受大福．

42歸妹　海隅遼右，福祿所至，柔嘉蒙祉，尤夷何咎．

43豐　華首之山，仙道所遊，利以居止，長無咎憂．

44震　凶重憂慮，身受誅罪，神不能解．

45恒　良夫孔姬，負悝登臺，欒季不扶，衛輒走逃．

46解　冠帶南行，與福相期，邀於嘉國，拜位逢時．

47小過　日月之塗，所行必到，無有患故．

48豫　盛中不絶，衰老復拙，盈滿減虧，瘯　腯肥，鄭昭失國，重耳興起．

51小畜　周成之　，刑措除凶，太宰費祐，君子作仁．

52中孚　牝馬鳴呴，求呼其潦，雲雨大會，流成河海．

53家人　本根不用，華葉落去，更為孤嫗．

54益　築闕石巔，立基水源，疾病不安，老孤無隣．

55巽　跂躓未起，失利後市，不得鹿子．

56渙　江河淮海，天之都市，商人受福，國家饒有．

57漸 別離分散，長子從軍，稚叔就賊，寡老獨安，莫為種瓜．

58觀　春鴻飛東，以馬貨金，利得十倍，重載歸鄉．

61需　交侵如亂，民無聊賴，追我濟西，狄人便殫．

62節　節情省慾，賦歛有度，家給人足，且貴且富．

63既濟　乘風而舉，與飛鳥俱，一舉千里，見吾愛母．

64屯　東山西山，各自止安，雖相登望，竟未同堂．

65井　逶迤高源，家伯妄施，亂其在官．

66坎　危坐至暮，請求不得，膏澤不降，政戾民　．

67蹇　敏捷亟疾，如猿集木，彤弓雖調，終不能獲．

68比　文山源豹，肥腯多脂，王孫獲願，載福巍巍．

71大畜　襁褓孩幼，冠帶成家，出門如賓，父母何憂．

72損　年豐崴熟，政仁民樂，祿入獲福．

73賁　膏澤沐德，洗去污辱，振除災咎，更與壽福．

74頤　一尋百節，綢繆相結，其指詰屈，不能解脫．

75蠱　隨時逐便，不失利門，多獲得福，富於封君．

76蒙　眾鳥所翔，中有大怪，九身無頭，魂驚魄去，不可以居．

77艮　虎豹熊羆，遊戲山谷，仁賢君子，得其所欲．

78剝　履瑎登　，高升峻巍，福祿洋溢，依天之威．

81泰 穿空漏弊，破桴殘缺，陶弗能治，瓦甓不鑿．

82臨　禹作神鼎，伯益　指，斧斤既折，憧立獨倚，賣市不售，枯槁為禍．

83明夷　尼父孔立，善釣鯉魚，羅網一舉，獲利萬頭，富我家居．

84復　坤厚地德，庶物蕃息，平康正直，以綏大福．

85升　心狂志悖，聽視聾盲，正命無常，下民多孽．

86師　鑿井求玉，非卞氏宅，身果名辱，勞無所得．

87謙　搖梅折枝，與母別離，絶不相知．

88坤　牡飛門啟，憂患大解，不為身禍．