61需

11乾 火滅復息，君明其德，仁人可遇，身受利祿

12履 兵徵大宛，北出玉門，與胡寇戰，平城道西，七日絕糧，身幾不全

13同人 兩矛相刺，勇力鈞敵，交綏結和，不破不缺

14无妄 載璧秉珪，請命于河，周公尅敏，冲入瘳愈

15姤 輕戰尚勇，不知兵權，為敵所制，征師北奔

16訟 三牛生狗，以戌其母，荊夷上侵，姬伯出走

17遯 去如飛鴻，避凶直東，逐得全脫，與福相逢

18否 雌單獨居，歸其本巢，毛羽憔悴，志如死灰

21夬 北辰紫宮，衣冠立中，含和達德，常受天福

22 兊 牡飛門啟，患憂大解，修福行善，不為身禍

23 革 昧旦乘車，履危蹈溝，亡失裙襦，摧折兩軸

24隨 田鼠野雞，意常欲逃，拘制籠檻，不得動搖

25大過 宜昌娶婦，東家歌舞，宴樂有續，長安嘉喜

26　困　祝伯善言，能事鬼神，辭祈萬歲，使均延年

27咸 早霜晚雪，傷害禾麥，損功棄力，肌無所食

28萃 大口宣舌，神使伸言，黃龍景星，出應德門，興福上堂，天下安昌

31大有 乘船渡濟，載水逢火，頼行免禍，蒙我生全

32睽 齎貝贖狸，不聽我辭，係於虎鬚，牽不得來

33離 鵠思其雄，欲隨鳳東，順理羽翼，出次日中，需留北邑，復反其室

34噬嗑 教羊牧兔，使魚捕鼠，任非其人，費日無功

35 鼎 膠著未通，不出牛欄，斯饗羔羊，家室相安

36 未濟 登高山上，見王自言，申理我寃，得職蒙恩

37 旅 因禍受福，喜盈我室，先人後巳，所願必得

37賁 升戶入室，就溫煖食，冰凍北陸，寒不得賊

38晉 咸陽辰巳，長安戌亥，丘陵生止，非魚鰌市，不可避阻，終無悔咎

41大壯 婚姻合配，同枕共牢，以降休嘉，子孫封侯

42 歸妹 一巢九子，同公共母，柔順利貞，出入不殆，福祿所在

43 豐 韓氏長女，嫁於東海，多貌美好，宜家富壽，利得十倍

44 震 卷舌遁世，仁德不舍，三聖攸同，周家茂興

45恒 蝸螺生子，深目黑醜，雖飾相就，眾人莫取

46解 一指食肉，口無所得，染其鼎鼐，舌饞於腹

47 小過 焱風忽起，車馳揭揭，棄名追亡，失其和節，憂心惙惙

48豫 冬無藏水，春江不通，陰流為賊，國被其殃

51小畜 任宿獨居，寡處無夫，陰陽失志，為人僕使

52 中孚 龍化為虎，泰山之陽，眾多從者，莫敢求藏

53家人 蒙恩拜德，東歸吾國，慷慨宴笑，歡樂有福

54益 商紂牧野，顛敗所在，賦歛重數，黎元愁苦

55 巽 晉平有疾，迎醫秦國，病乃大秘，分為兩豎，逃匿盲上，伏於膏下，和不能愈

56 渙 追亡逐北，呼還稚叔，至止而得，反其室廬

57 漸 冠帶南遊，與福喜期，邀於嘉徵，拜為公卿

58觀 河水孔穴，壞敗我室，水深無岸，於鼈傾倒

61需 久旱三年，草木不生，粢盛空乏，無以供靈

62 節 鳥鳴葭端，一呼三顛，動搖東西，危慄不安，疾病無患

63 既濟 遊居石門，祿安身全，受福西隣，歸飲玉泉

64屯 四誅不服，恃強負力，倍道趨敵，師徒敗覆

65　井 珪壁琮璋，執贄見王，百里甯戚，應聘齊秦

66坎 鑿井求玉，非卞氏寶，名困身辱，勞無所得

67蹇 比目附翼，歡樂相得，行止集同，終不離忒

68比 太乙駕騮，從天上來，徵君叔季，封為魯侯，無有凶憂

71大畜 烏飛鵲舉，照臨東海，尨降庭堅，為陶叔後，圭析英雄，履福綏厚

72損 曳綸汀洲，釣挂鲂鯉，公孫得利，以享仲友

74頤 危坐至暮，請求不得，膏澤不降，政戾民惑

75蠱 佩玉蘂兮，無所繫之， 酒一盛，莫與笑語，孤寡獨特，常愁憂苦

76蒙 三塗五岳，陽城大室，神明之保，獨無兵革

77 艮 黍稷禾稼， 秀方造，中旱不雨，傷風枯槁

78剝 孤竹之墟，失婦亡夫，傷於蒺藜，不見少妻，東郭棠姜，武子破亡

81泰 楚靈暴虐，罷及民力，禍起乾溪，棄疾作毒，扶杖奔逃，身死亥室

82臨 沒遊源口，求鮫為室，家危自懼，復出生道

83明夷 螟蟲為賊，害我五穀，簞笥空虛，家無所食

84復 凶禍災殃，日益明彰，福不可釐，三卻夷傷

85升 凶子禍孫，把劍向門，凶訟觀囂，驚駭我家

86師 鳬遊江海，沒行千里，以為死亡，復見空桑，長生樂鄉

87謙 喪寵益尤，政傾家覆，我宗失國，秦滅周室

88坤 溫山柏松，常茂不落，鸞鳳所庇，得其歡樂