11乾　虎豹怒咆，慎戒外憂，上下俱騷，士民無聊．

12履　長寧履福，安我百穀，嘉賓上堂，與季同牀．

13同人　大面長頭，來解君憂，遺吾福善，與我嘉惠．

14無妄　續事慶域，鍼折不成，嬰兒短舌，說辭無名．

15姤　主安多福，天祿所伏，居之寵昌，君子有光．

16訟　雲龍集會，征討西戎，招邊定眾，誰敢當鋒．

17遯　奮翅鼓翼，翱翔外國，逍遙北域，不入溫室．

18否　張陳嘉謀，筫成漢都，主歡民喜，其樂休休．

21夬　一雌二雄，子不得公，亂我族類，使吾心憒．

22兌　傅說休明，驂御四龍，周徑萬里，無有危凶．

23革　諷德誦功，美周盛隆，奭旦輔成，光濟沖人．

24隨　比目四翼，相倚為福，姜氏季女，與君合德．

25大過　鳥飛無羽，鷄鬬折距，徒自長嗟，誰肯為侶．

26困　日走月步，趨不同舍，夫妻反自，主君失居．

27咸　三狸搏鼠，路遏前後，當此之時，不能脫走．

28萃　千歲槐根，身多斧瘢，樹維枯屈，枝葉不出．

31大有　畏昏不行，待旦昭明，燎獵受福，老賴其慶．

32睽　方喙廣口，聖智仁厚，釋解倒懸，唐國大安．

33離　商伯沈醉，庶兄奔遠，遊女蕩夫，仁德並孤．

34噬嗑　東行西步，失次後合，乾侯野井，昭公失居，與彼作期，不覺至夜．

35鼎　三夜不寢，憂來益甚，戒以危懼，棄其安居．

36未濟　利盡得媒，時不我來，鳴雌深步，寡宿獨居．

37旅　仁獸所處，國無凶咎，市賈十倍，復歸惠里．

38晉　當變立權，擿解患難，渙然冰釋，大國以安．

41大壯　德音孔博，升在王室，八極蒙祐，受其福祿．

42歸妹　王良善御，伯樂知馬，周旋步驟，行中規矩，止息有節，延命壽考．

43豐　釋然遠咎，避患革害，田獲三狐，以貝為寶．

44震　思願所之，乃今逢時，洗濯故憂，并其懽來．

45恒　陶叔孔圉，不處亂國，初雖未萌，後受福慶．

46解　皇母多恩，字養孝孫，脫於襁褓，成就為君．

47小過　遠視千里，不見所視，離婁之明，無益於耳．

48豫　朽條腐索，不堪施用，安靜候時，以待親知．

51小畜　四野不安，東西為患，退身止足，無出邦域，乃得全完，賴其生福．

52中孚　江有寶珠，海多大魚，亟行疾至，可以得財．

53家人　天所佑助，福來禍去，君王何憂．

54益　伯夷叔齊，貞廉之師，以德防患，憂禍不存．

55巽　六目俱視，各欲有志，一言不同，**？**戾生訟．

56渙　伯仲叔季，日暮寢寐，醉醒失明，喪其貝囊，臥拜道旁．

57漸　騂牛亡子，鳴於大野，申後陰徵，還歸其母，說我除悔．

58觀　大步上車，南到喜家，送我狐裘，與福載來．

61需　鵲巢鳩城，上下不親，內外**？**畔，子走失願．

62節　海為水王，聰聖且明，百流歸德，無有叛逆，常饒優足，不利攻玉，所求弗得．

63既濟　弱足刖跟，不利出門，市賈無贏，折亡為患．

64屯　日望一食，常恐不足，祿命寡薄．

65井　宣勞就力，為王主國，安土成稷，天下蒙福．

66坎　羣隊虎狼，嚙彼牛羊，道路不通，妨人害商．

67蹇　葛藟蒙棘，華不得實，讒侒亂政，使恩壅塞．

68比　僮妾獨宿，長女未室，利無所得．

71大畜　景星明堂，麟遊鳳翔，仁施大行，頌聲作興．

72損　積水下溼，北陸苦寒，露宿多風，君子傷心．

73賁　喜樂踴躍，來迎歡客，鵲巢百兩，以成嘉福，多獲利益．

74頤　文明之世，銷鋒鑄耜，以道順昌，百王不易．

75蠱　履堦升**？**，登高崔嵬，福祿洋溢，依天之威．

76蒙　良馬疾走，千里一宿，離逃他鄉，誰能追復．

77艮　噂噂懾懾，夜行晝伏，謀議我資，來攻吾室，空盡已財，幾無所食．

78剝　非理所求，誰肯相與，往來不獲，徒勞道路．

81泰　騏驥綠耳，章明造父，伯夙奉獻，衰續厥緒，佐文成霸，為晉元輔．

82臨　奢淫吝嗇，神所不福，靈祇憑怒，鬼瞰其室．

83明夷　羽動角甘，雨續草木，茂年歳熟．

84復　北敵匈奴，數侵邊境，左**？**為長，國猶未慶．

85升　周師伐紂，勝殷牧野，甲子平旦，天下大喜．

86師　春多膏澤，夏潤優渥，稼穡成熟，畝獲百斛．

87謙　伯去我東，首髮如蓬，長夜不寐，輾轉空牀，內懷惆悵，憂摧肝腸．

88坤　探巢得雛，鳩鵲俱來，使我心憂．