11乾　游駒石門，騄耳安全，受福西隣，歸隱玉泉．

12履　夷羿所射，發輒有獲，矰加蒼鷹，雙鳥俱得．

13同人　鬪龍股折，日就遂明，自外為主，弟伐其兄．

14無妄　靈龜陸處，盤桓失所，阿衡退耕，夏封於國．

15姤　濟深難渡，濡我衣袴，王子善渥，決無他故．

16訟　羊頭兔足，贏瘦少肉，漏囊貯粟，利無所得．

17遯　危坐至暮，請求不得，膏澤不降，政戾民忒．

18否　六喜三福，南至歡國，與喜同樂，嘉我潔德．

21夬　三雁俱飛，欲歸稻池，經涉山澤，為矢所射．

22兌　初雖啼號，後必慶笑，光明照耀，百嘉如意．

23革　甘露醴泉，太平機關，仁德感應，歲樂民安．

24隨　水流趨下，欲至東海，求我所有，買鮪與鯉．

25大過　言笑未畢，憂來暴卒，身加檻纜，囚繫縛束．

26困　辰次降婁，建星中堅，子無遠行，外顛霄陷，遂合訖終．

27咸　雄狐綏綏，登山崔嵬，昭告顯功，大福允興．

28萃　飲酒醉飽，跳趨爭鬪，伯傷叔僵，東家治喪．

31大有　蒙慶受福，有所獲得，不利出域．

32睽　四目相望，精近同光，並坐鼓簧．

33離　震悚恐懼，多所畏忌，行道留難，不可以步．

34噬嗑　田鼠野鷄，意常欲逃，拘制籠檻，不得**？**搖．

35鼎　祭仲子突，要門逐忽，禍起子傷，弟代其兄，鄭文不昌．

36未濟　千柱百梁，終不傾僵，周家寧康．

37旅　威約拘囚，為人所誣，？陶平理，剖械出牢，脫歸家閭．

38晉　緩法長姦，不能理冤，沈湎失節，君受其患．

41大壯　孟春和氣，鷹隼搏驇，眾雀憂潰．

42歸妹　貧鬼守門，日破我盆，毀罌破甕，空虛無子．

43豐 天命赤烏，與兵徼期，征伐無道，箕子遨遊．

44震　反孽難步，留不及舍，露宿澤陂，亡其襦袴．

45恒　火起吾後，喜炙我廡，蒼龍含水，深噀吾柱，雖憂無咎．

46解　求獐嘉鄉，惡蛇不行，豳岐口還，復反其床．

47小過　兩輪日轉，南上大阪，四馬共轅，無有險難，與禹笑言．

48豫　畏昏潛處，候時昭明，卒遭白日，為榮祿主．

51小畜　烏子鵲雛，常與母居，顧類羣聚，不離其巢．

52中孚　執斧破薪，使媒求婦，好合二姓，親御斯酒，色比毛嬙，姑悅公喜．

53家人　金精耀怒，帶劍過午，徘徊高原，宿於山谷，兩虎相距，弓矢滿野．

54益　跛足息肩，有所忌難，金城鐡郭，以銅為關，藩屏息衛，安止無患．

55巽　羊驚虎狼，聳耳羣聚，無益威僵，為齒所傷．

56渙　馬服長股，宜行善市，蒙祐諧偶，獲金五倍．

57漸　明德克敏，乘興貢舉，放勳御用，乂哲蒙佑．

58觀　結衿流弼，遭讒桎梏，周召述職，身受大福．

61需　乘龍光土，先暗後明，燎獵大得，太師以昌．

62節　應門內崩，誅賢殺暴，上下咸愜，景公失位，長歸元洹，離妻不來．

63既濟　玄兔捐掌，與足相視，證訊詰問，詿情自侶，死誣難告，口為身禍．

64屯　人無足法，紱除牛出，雄走羊驚，不失其家．

65井　商風名寇，來呼外盜，間諜內應，與我爭鬪，殫已寶藏，主人不勝．

66坎　望幸不至，文章未成，王子逐兔，犬踦不得．

67蹇　茹芝餌黃，飲酒玉漿，與神流通，長無憂凶．

68比　舜升大禹，石夷之，徵詣黃門，拜治水土．

71大畜　弱水之右，有西王母，生不知老，與天相保，不利行旅．

72損　天門地戶，幽**？**不觀，不知所在．

73賁　居華山巔，遊觀浮雲，有雨不濡，心樂無憂．

74頤　抱瑰求金，日暮坐吟，終身卒歲，竟無成功．

75蠱　冠帶南遊，與福喜期，徼為嘉國，釋為逢時．

76蒙　太山上奔，變見太傲，陳吾廢忽，作為禍患．

77艮　狼虎結謀，相聚為保，伺候牛羊，病我商人．

78剝　傾倚將顛，亂不能存，英雄作業，家困無年．

81泰　晨風文翰，大舉就溫，昧過我邑，羿無所得．

82臨　莎鷄振羽，為季門戶，新沐彈冠，仲父悅喜．

83明夷　魚龞貪餌，死於網釣，受危因寵，為身殃咎．

84復　心願所喜，乃今逄時，保我利福，不離兵革．

85升　跛躓未起，失利後市，蒙被殃咎，不得鹿子．

86師　因禍受福，喜盈其室，？蟲不作，君無苛惑．

87謙　蠻夷戎狄，太陰所積，涸冰沍寒，君子不存．

88坤　陽春草生，萬物風興，君子所居，禍災不到．