11乾　叔肸居**？**，祁子自邑，乘遽解患，羊舌免脫，賴得生全．

12履　揚風偃草，塵埃俱起，清濁溷散，忠直隱處．

13同人　服文衣，遊觀酒池，上堂見觴，喜為吾兄，使我憂亡．

14無妄　山林麓藪，非人所處，鳥獸無禮，使我心苦．

15姤　放銜垂轡，奔馬不制，棄法作奸，君失其位．

16訟　土瘠瘦薄，培塿無柏，使我不樂．

17遯　雖躓復起，不毀牙齒，克免平復，憂除無疾．

18否　六藝之門，仁義俱存，鎡基逢時，堯舜為君，傷寒熱溫，下至黃泉．

21夬　向日揚光，火為正王，消金厭兵，雷車避藏，陰雨不行，民定其鄉．

22兌　機餌設張，計暴子良，范叔不廉，凶害及身．

23革　折梃舂稷，君不得食，頭痒掻跟，無益於疾．

24隨　鄉崴逄時，與生為期，枝葉盛茂，君子无憂．

25大過　伯虎仲熊，德義淵弘，使布五教，陰陽順序．

26困　既往不說，憂來禍結，北戶為患，無所申冤．

27咸　日月並居，常暗且徾，高山崩顛，丘陵為溪．

28萃　司命不遊，喜解我憂，皇母緩帶，嬰兒笑喜．

31大有　生時不利，天命災至，制於斧？，當夜勤苦．

32睽　東耕破犂，西失良妻，災害不避，家貧無資．

33離　贏氏違良，使孟尋兵，老師不已，敗於齊卿．

34噬嗑　火起土門，不為我殘，跳脫東西，獨得生完，不利出鄰，病疾憂患．

35鼎　植根不固，華葉落去，便為枯樹．

36未濟　一口三舌，相妨無益，羣羊百**？**，不為威強，亡馬失駒，家耗於時．

37旅　蒙生株翟，棘掛我鬂，小人嫉妒，使恩不遂．

38晉　避凶東走，反以禍口，制於牙爪，骨為灰土．

41大壯　草木黃落，崴暮無室，虐政為賊，大人失福．

42歸妹　路險道難，水過我前，進往不利，回車復還．

43豐　延頸望邑，思歸我室，臺榭不成，未得安息．

44震　凶門生意，牢戶多冤，沙陁禿齒，使我困窮．

45恒　鳥鵲食穀，張口受哺，蒙恩被德，長大成就，柔順利貞，君臣相好．

46解　魚陸失所，鳥蠅困苦，澤無萑蒲，晉國以虛．

47小過　六目睽睽，各欲有至，後來未壯，候待明旦．

48豫　川淵難遊，水為我憂，多言少實，命鹿為駒，道德開基，君子逢時，利以中疑．

51小畜　三孫六子，安無所苦，中藏廢殆，亡我所使．

52中孚　登山伐輻，虎在我側，王孫無懼，仁不見賊．

53家人　羔裘豹**？**，東與福遇，駕迎吾兄，送我驪黃．

54益　行役未已，新事復起，姬姜勞苦，不得休止．

55巽　南至隱域，深潛處匿，聰明閉塞，與死為伍．

56渙　從騎出谷，遊戲苦域，阪高不進，利無所得．

57漸　麟鳳所翔，國无咎殃，賈市十倍，復臨惠里．

58觀　牙孽生齒，陽倡於外，左手執籥，公言錫爵．

61需　潔齋沐浴，思明居德，哀公怯弱，風氏復北．

62節　西國彊梁，為虎作狼，東吞齊楚，**？**有其王．

63既濟　道涉多阪，牛馬蛇蟺，車不利載，請求不得．

64屯　作室山根，人以為安，一夕崩顛，敗我壺**？**．

65井　荷簣隱居，以避亂傾，終身不仕，遂其潔清．

66坎　跛踦相隨，日暮牛罷，陵遲後旅，失利亡雌

67蹇　同濟共輿，中道別去，喪我元夫，獨與孤苦．

68比　送我季女，至于蕩道，齊子旦夕，留連久處．

71大畜　畜利積福，日新其德，高氏飲食，憂不為患．

72損　脫兔無蹄，三步五罷，南行不進，後市勞苦．

73賁　舉事無成，不利出征，言不可用，眾不能平．

74頤　張羅百目，鳥不得北，縮頸掛翼，困於窘國，君子治德，獲譽受福．

75蠱　六鶼退飛，為衰毀祥，陳師合戰，左股夷傷，遂崩不起，霸功不成．

76蒙　疾風塵起，亂我崩始，強大**？**小，先否後喜．

77艮　登山履谷，與虎相觸，猬為功曹，班奴奔北，脫之喜國．

78剝　老狼白驢，長尾大狐，前顛却躓，進退遇祟．

81泰　歷險登危，道遠勞疲，去家自歸，困涉大波．

82臨　雷君出裝，隱隱西行，霖雨不止，流為河江，南國憂凶．

83明夷　欲飛不能，志苦心勞，福不我來．

84復　日入道極，勞者休息，班馬還師，復我燕室．

85升　黃帝出遊，駕龍乘馬，東上泰山，南過齊魯，郡國咸喜．

86師　褰衣涉河，澗流波多，賴遇舟子，濟脫無他．

87謙　天門開**？**，牢戶寥廓，桎梏解脫，拘囚縱釋．

88坤　兔聚東郭，眾犬俱獵，圍缺不成，無所能獲．