68比

11乾 繼祖復宗，追用成康，光照萬國，享世長久

12履 驪姬讒嬉，與二嬖謀，譖殺公子，賊害忠孝，申生以縊，重耳奔走

13同人 仁智隱伏，麟不可得，龍蛇潛藏，虛居堂室

14无妄 百足俱行，相輔為強，三聖翼事，王室寵光

15姤 登崑崙入，天門過糟，丘宿玉泉，開惠觀見，仁君

16訟 李花再實，鴻卵降集，仁哲權輿，蔭國受福

17遯 早霜晚雪，傷害禾麥，損功棄力，飢無所食

18否 失意懷憂，如幽狴牢，亡子喪夫，付託寄居

21夬 玉銳鐵頭，倉庫空虛，賈市滿盈，與利為仇

22兑 四尾六頭，為凶作妖，陰不奉陽，上失其明

23革 同載共車，中道分去，喪我元夫，獨與孤活

24隨 過時不歸，雌雄苦悲，徘徊外國，與母分離

25大過 鉛刀攻玉，堅不可得，盡我筋力，胝繭為疾

26困 虎狼結謀，相聚為保，思嚼牛羊，道絕不通，傷我商人

27咸 杜口結舌，心中怫鬱，去菑生患，莫所告冤

28萃 團團白日，為月所食，損上毀下，鄭昭走出

31大有 列潔堁堁，締結難解，嫫母衒嫁，媒不得坐，自為身禍

32睽 城上有烏，自號破家，呼喚鳩毒，為國患災

33離 比目四翼，來安我國，福善上堂，與我同牀

34噬嗑 蒼梧鬱林，道易利通，元龜象齒，寶貝南金，為吾歸功

35鼎 飲酒醉酗，距跳爭鬪，伯傷叔僵，東家治喪

36未濟 登高上山，見王自言，申理我冤，得職蒙恩

37旅 柏貴棟梁，相輔為強，入敷五教，王室康寧

38晉 昊天白日，照臨我國，萬民康樂，咸賴嘉福

41大壯 適戌失期，患生無聊，懼以發憂，開藏閉塞，邦國窮愁

42歸妹 一身兩頭，莫通其軀，無見我心，亂不可治

43豐 李耳槖鵲，更逢恐惜，擾余以腹，不能舉格

44震 出值凶災，逢五赤頭，跳言無佑，扶杖伏聽，不敢動搖

45恒 牽尾不前，逆理失臣，惠朔以奔

46解 耕石山巔，費種家貧，無聊虛作，苗髮不生

47小過 歡悅以喜，子孫俱在，守強能忍，不見殃咎

48豫 陳媯敬仲，兆興齊姜，乃適營丘，八世大昌

51小畜 公子王孫，把鍬攝丸，發輙有得，室家饒足

52中孚 春鴻飛東，以馬貸金，利得十倍，重載歸鄉

53家人 懿公淺愚，不深受諫，無援失國，為狄所賊

54益 純服素裳，載主以興，德義茂生，天下歸仁

55巽 雀行求食，暮歸呼乳，反其屋室，安寧如故

56渙 一旅三關，結緝不便，岐道異路，日暮不到

57漸 南國少子，才略美好，求我長女，賤薄不與，反得醜惡，後乃大悔

58觀 鳴鶴北飛，下就稻池，鱣鰌鰋鯉，眾多饒有，一笱獲兩，利得過倍

61需 黍稷醇醴，敬奉山宗，神嗜飲食，甘雨嘉降，黎庶蕃殖，獨蒙福祉，時災不至

62節 牙蘗生齒，室堂啓戶，幽人利貞，鼓翼起舞

63既濟 精神消落，形骸醜惡，齟齬頓挫，枯槁腐蠹

64屯 灼灼泉源，釣鯉山巔，魚不可得，火不肯燃

65井 中年摧折，長恐不活，老賴福慶，光榮相輔

66坎 恒山浦泛，高邑具在，陰氣不淋，洪水弗處，牢人開戶

67蹇 長股喜走，趨步千里，王良嘉喜，伯樂在道，申生見母，下有由子

68比 鹿得美草，鳴呼其友，九族和睦，不亂飢乏

71大畜 雍遏隄防，水不得行，火盛陽光，陰蜺伏藏，退還其鄉

72損 二人異路，東趍西步，千里之行，不相知處

73賁 兩火爭明，雖鬪不傷，分離且忍，全我弟兄

74頤 騰蛇乘龍，歲飢蓬蓬，年歲飢凶，民食草蓬

75蠱 齊魯爭言，戰於龍門，搆怨連禍，三世不寧

76蒙 彭生為豕，白虎行菑，盜堯衣裳，桀跖荷兵，青禽照夜，三日夷傷

77艮 狼虎爭強，禮義不行，兼吞其國，齊魯無王

78剝 伯夷叔齊，貞廉之師，以德防患，憂禍不存

81泰 長生無極，子孫千億，柏柱載梁，堅固不傾

82臨 府藏之富，王以賑貸，捕魚河海，笱網多得

83明夷 元吉无咎，安寧不殆

84復 季去我東，髮櫛如蓬，展轉空牀，內懷憂傷

85升 蒼盈庾億，宜稼黍稷，年豐歲熟，國家富有

86師 千歲之墟，大兵所屠，不見子都，城空無家

87謙 鳥飛墜木，不毀頭足，保我羽翼，復歸其室

88坤 麟子鳳雛，生長嘉國，和氣所居，康樂無憂，邦多哲人