11乾　鯉鮪鮒鯽，積福多魚，資所無有，富我窮家．

12履　海為水宗，聰明且聖，百流歸得，無有叛逆，常饒優足．

13同人　樂仁上德，東鄰慕梁，來安吾國．

14無妄　雄狐綏綏，登山崔嵬，昭告顯功，大福允興．

15姤　重門擊柝，介士守護，終有他道，雖驚不懼．

16訟　春栗夏棗，山鮮希有，斗千萬石，貴不可賤．

17遯　天之所予，福祿常在，不憂危殆．

18否　秋隼冬翔，數被履霜，雄犬夜鳴，家憂不寧．

21夬　蓄積有餘，糞土不居，美哉輪奐，出有高車．

22兌　兩罝同室，兔無誰告，與狂相觸，蒙我與惡．

23革　山陵四塞，遏我逕路，欲前不得，復還故處．

24隨　比目四翼，來安我國，福善上堂，與我同牀．

25大過 　狐濟濡尾，來揭得枳，季姜懷悔，鮑舍魚臰．

26困　招禍致凶，來螫我邦，痛在手足，不得安息．

27咸　京庾積聚，黍稷以極，行者疾至，可以厭飽．

28萃　大都王市，稠人多寶，公孫宜賈，資貨萬倍．

31大有　還憂除殃，污泥上義，下田為江．

32睽　府藏之富，王以振貸，捕魚河海，罟網多得．

33離　戴堯扶禹，松喬彭祖，西遇王母，道路夷易，無敢難者．

34噬嗑　河伯娶婦，東山氏女，新婚三日，浮雲灑雨，露我管第，萬邦蒙祐．

35鼎　一指食肉，口無所得，舌饞於腹．

36未濟　陰住陽疾，水離其室，舟楫大作，傷其黍稷，民饑於食，亦病心腹．

37旅　禹召諸神，會稽南山，執玉萬國，天下康安．

38晉　鉛刀切玉，堅不可得，盡我筋力，胝胼為疾．

41大壯　行觸天網，馬死車傷，身無寥賴，困窮乏糧．

42歸妹　牧羊逐兔，使魚捕鼠，任非其人，卒崴無功，不免辛苦．

43豐　堂祥上樓，與福俱居，帝姬治好，國安無憂．

44震　晨夜驚駭，不知所止，皇母相佑，卒得安處．

45恒　良夫伯姬，負理登臺，昆季不扶，衛輒走逃．

46解　**？**過稻蘆，甘樂**？**麴，雖驚不去，田畯懷憂．

47小過　涸旱不雨，澤竭無流，魚鼈乾口，皇天不憂．

48豫　南歷玉山，東入玉關，登上福堂，飲萬崴漿．

51小畜　徒足去域，亂入陳國，有所畏避，深藏邃匿．

52中孚　鄰不顧我，而望玉女，身疾瘡癩，誰肯媚者．

53家人　有人追亡，為言所匿，不日而得．

54益　雨師娶婦，黃巖季子，成禮既婚，相呼而南，膏澤應時，年豐大喜．

55巽　太姒文母，仍生聖子，昌發受命，為天下主．

56渙　桃雀竊脂，巢於小枝，動搖不安，為風所吹，心寒悚惕，常憂殆危．

57漸　啾精靈來，魄生無憂，疾病瘳愈，解我患愁．

58觀　奮翅鼓翼，翱翔外國，逍遙徙倚，來歸溫室．

61需　水流趨下，逮至東來，求我所有，買鱣與鯉．

62節　陽春長日，萬物華實，樂有利福．

63既濟　狼虎之鄉，日爭凶訟，受性貪饕，不能容縱．

64屯　羊腸九縈，相推稍前，止須王孫，廼能至天．

65井　秦失其鹿，高足先得，勇夫慕義，君子率服．

66坎　踆足息肩，所忌不難，金城銅郭，以鐡為關，藩屏周衛，安全無患．

67蹇　鴻飛遵陸，公歸不復，伯氏客宿．

68比　大蛇當路，使季畏懼，湯火之災，切直我膚，賴其天幸，歸于空廬．

71大畜　嬰兒孩笑，未有所識，狡童而爭，亂我政事．

72損　路多枳棘，步刺我足，不利旅客，為心作毒．

73賁　嬰兒求乳，慈母歸子，黃麑悅嘉，得其甘飽．

74頤　十丸同投，為雉所離，獨得逃脫，完全不虧．

75蠱　乘牛逐驥，日暮不至，路宿多畏，亡其騂騅．

76蒙　四手共身，莫適所圖，更相訪接，動失事便．

77艮　擒狼所言，語無成全，設我白馬，使乾口來．

78剝　貧鬼守門，日破我盆，毀罌傷瓶，空虛無子．

81泰　夏麥**？**麴，霜擊其芒，疚君敗國，使年大傷．

82臨　元吉无咎，安寧不殆．

83明夷　穆逢百里，使孟奮武，將軍師戰，敗於殽口．

84復　多載重負，捐棄於野，王母誰子，但自勞苦．

85升　秋隼冬翔，數被嚴霜，甲兵庭堂，萬物不生．

86師　旦往暮還，相知與聚，無有凶患．

87謙　暗昧**？**語，傳相詿誤，鬼魅所居，誰知臥處．

88坤　景星照堂，麟遊鳳翔，仁施大行，頌聲作興，仁序無明，失其竉光．