73課 賁

11乾

八口九頭，長舌破家，帝辛沉緬，商滅其墟。

12履

坤厚地德，萬物蕃息，平康正直，以綏大福。

13同人

兩足四翼，飛入家國，寧我伯姊，與母相得。

14無妄

鶴盜我珠，逃於東都，鵠起追求，郭氏之墟，不見蹤跡，反為禍災。

15姤

下泉苞糧，十年無王，鄒伯遇時，憂年周京。

16訟

羊驚狼虎，聳耳群聚，行旅稽難，留連苦愁。

17遯

析薪炙酒，使媒求婦，和合其宋，姜子喜悅。

18否

東風起戶，黔啄翻舞，各樂其類，咸得生處。

21夬

光體春成，倉雞鳴陽，陽明失道，不能自收，消亡為咎。

22兌

伯氏歸國，多所恨惑，車頓蓋傾， 身常驚惶，乃得其願，雌雄相從。

23革

逐憂除殃，污泥生糧，下田為王。

24隨

秋隼冬翔，數被嚴霜，雄犬雞鳴，家擾不寧。

25大過

塞衣渋河，水深漬衣，幸賴舟子，濟脫無他。。

26困

鳳生五雛，長於南郭，君子康寧，悅樂身榮。

27咸

三足俱行，傾危善僵，六指不便，聳累兄弟，樹柱閡居，失其正當。

28萃

仁德不暴，五精就舍，四序允釐，民安其居。

31大有

歲暮花落，陽入陰氏，萬物伏匿，歲不可得。

32癸

君子在朝，兇言消去，驚駭逐狼，不見雄英。

33離

明不處暗，智不處危，終年逐歲，樂以笑歌。

34噬嗑

六人俱行，各遺其囊，黃鶻失珠，無以為明。

35鼎

東門之撣，茹藘在阪，禮義不行，與我心反。

36未濟

免冠進賢，步出朝門，儀禮不正，賊孽為患。

37旅

猾醜假誠，前後相違，言如鼈咳，語不可知。

38晉

徒行離車喔，冒厭泥塗，利以休居。

41大壯

夜視無明，不離商賈，子反笑歡，於市為仇。

42歸妹

張羅捕鳩，鳥麗其災，雌雄俱得，為網所賊。

43豐

安仁尚德，東遴慕義，來安吾國。

44震

凫遇稻蘆，甘樂麥魚，隨驅不去。

45恒

舍車而徒，亡其軷牛，隨喪白頭，酒以療憂。

46解

南山之蹊，真人所遊，德配唐虞，天命為子，保佑歆享，身受大慶。

47小過

玄黃獨聩，行者勞罷，役夫憔悴，處子猥衰。

48豫

遷延卻縮，不見頭目，日以困急。

51小畜

條風制氣，萬物出生，明庶常養，花葉壯盛。

52中孚

騎豬逐羊，不見所朢，徑涉虎廬，亡豬失羊。

53家人

東山西山，各言自安，雖相登望，竟未同堂。

54益

旃裘若闔，慕德獻服，邊鄙不悚，以安亡國。

55巺

懷璧越鄉，不可遠行，蔡侯兩裘，久苦流離。

56渙

火石相得，乾無潤澤，利少囊縮。

57漸

讒佞所言，言不成全，虎狼之患，不為我殘。

58觀

順風吹火，牽騎驥尾，易為功力，因懼受福。

61需

兩輪日轉，南上大阪，四馬共轅，無有共難，與語笑言。

62節

君明聖哲，鳴呼其友，顯德之徒，可以禮任。

63既濟

右手掩目，不見長叔，失其所得，悔吝相乃。

64屯

日出阜東，山蔽其明，章甫薦履，箕子佯狂。

65井

二人為旅，俱歸北海，入門上堂，拜謁王母，勞賜我酒，女功不喜。

66坎

虎齒龍指，泰山之崖，天命不佑，不見其雌。

67蹇

穩穩慎慎，火燒山根，不潤我鄰，獨不蒙恩。

68比

鳥飛無翼，兔走折足，不常其德，自為羞辱。

71大畜

外與中遠，舉事不遂，舖糜毀齒，失其道理。

72損

龍蛇所聚，大小來處，泱泱霈霈，淡淡磕磕，使我無賴。

73賁

仁政不暴，鳳凰來舍，四時順節，名安其居。

74頤

鴻鵠高飛，鳴求其雌，雌來在戶，雄哺嘻嘻，甚獨勞苦，庖鱉膾鯉。

75蠱

班馬回師，以息勞疲，役夫嘉喜，入室見喜。

76蒙

戴盆望天，不見星辰，顧小失大，福逃牆外。

77艮

清人高子，久屯外野，逍遙不歸，思我君母，公子謁請，王孫嘉許。

78剝

依叔牆偶，志下心勞，楚王展食，韓子低頭。

81泰

昂畢附耳，將軍來怒，徑路隔塞，燕雀驚駭。

82臨

老楊日衰，條多枯枝，爵級不進，遂至催聵。

83明夷

作室山根，人以為安，一夕崩顛，破我壺餐。

84復

三牛生狗，以戍為母，荊夷上侵，姬伯出走。

85升

伯駕純騮，南至東華，求索車馬，道闕中止。

86師

箯生荊山，命制輸班，袍衣剝脫，夏熱冬寒，饑餓枯槁，眾人莫憐。

87謙

釋然遠咎，避患高阜，田獲三狐，以貝為寶，君子所在，安享不殆。

88坤

鬼守我門，呼伯入山，去其室家，捨其兆墓。