74課 頤蠱

11乾

思初道古，哀吟無輔，陽明不制，上 失其所。

12履

蜂虿之國，難以止息，嘉媚之士，為王所食，從去其室。

13同人

長女三嫁，進退多態，牝狐作妖，夜行離憂。

14無妄

棟繞壤壤，廊屋大敗，宮闕空廓，如冬枯木。

15垢

執綏登車，駕乘東遊，說齊解燕，霸國以安。

16訟

東家兇婦，怨其公姥，毀盤破盆，棄其飯飧，使吾困貧。

17遁

獖豕童牛，害傷不來，三光同堂，我福仁。

18否

雪梅零墜，心思憒憒，懷憂少愧，亂我魂氣。

21夬

嘉聞福喜，繒帛盛織，日就為得。

22兌

鼻項移遷，居不安坐，枯竹後生，失其寵榮。

23革

言無要約，不成卷契，殷叔季姬，公孫爭之，疆人委命，不悅我心。

24隨

生不逢時，困且多憂，無有冬夏，心常悲愁。

25大過

六龍俱怒，戰於坡下，蒼黃不勝，旅人艱苦。

26困

遠視目盼，臨深苦眩，不離越都，旅人留難。

27咸

喜笑不常，失其福慶，口辯言疥，行者畏忌。

28萃

水深無桴，蹇難何遊，商伯失利，庶人愁憂。

31大有

轟轟衝衝，驅東逐西，盛盈必毀，高位崩顛。

32睽

缺囊破筐，空無黍梁，不媚始公，棄於糞場。

33離

一指食肉，口無所得，染其鼎鼐，舌饞於腹。

34噬嗑

隨陽轉行，不失其常，君安於鄉，國無咎殃。

35鼎

牛馬聾聵，不知聲味，遠賢賤能，自令亂憒，急病無患，生福在門。

36未濟

順風直北，與歡相得，歲熟年豐，邑無盜贼。

37旅

戴船逢火，憂不為禍，家在山東，入門見公。

38晉

兩虎爭斗，股瘡無處，不成仇讎，行解卻去。

41大壯

江河淮濟，盈溢為害，邑被其癩，年困其歲。

42歸妹

亡羊東澤，循隄直北，子思其母，隨返其所。

43豐

張鳥開口，舌直距齒，然諾不行，政亂無緒。

44震

從商進遊，食飽無憂，囹圄之困，中子見囚。

45恒

毛生毫背，國樂民富，侯王有德。

46解

箕仁入室，政衰弊極，抱其彝器，奔於他國，因禍受福。

47小過

彫葉被霜，獨蔽不商，駕入喜門，與福為婚。

48豫

德至之君，政仁且溫，伊呂股骾，國富民安。

51小畜

六翩長翼，夜過射國，羿氏無得。

52中孚

熊羆豺狼，在山陰陽，伺鹿取茸，道伏畏難。

53家人

戴車乘馬，南逢君子，與我嘉福，離憂無咎。

54益

懸狟素食，食非其任，失輿剝廬，休坐徒居。

55巽

絕國異路，心不相慕，蛇子兩角，使我相惡。

56渙

火息無光，千歲不長，殷湯遠明。

57漸

姬奭姜望，為武守邦，籓屏燕齊，周室以疆，子孫億昌。

58觀

一室百孫，公悅嫗歡，相與笑言，家樂以安。

61需

履危無患，逃脫獨全，不利出門，傷我左膝，疾病不食，鬼哭其室。

62節

文王四乳，仁孝篤厚，予蓄十男，無有折夭。

63既濟

黃離白日，照我四國，元首昭明，民賴為福。

64屯

三雁同飛，避暑就涼，適與矢遇，為繳所傷。

65井

終風東西，渙散四方，終日至暮，不見子歡。

66坎

天下雷行，塵起不明，市空無羊，疾人憂凶，三木不喜，脫歸家邦。

67蹇

殺行桃園，見虎東還，螳螂之敵，使我無患。

68比

旦往暮還，吝與相存，身無患兇。

71大畜

讒以內安，不利其國，室家大懼，幽囚重閉，急病多求，罪亂憤憤。

72損

庭燎夜明，追古傷今，陽弱不制，陰雄坐戾。

73贲

群虎入邑，求索肉食，大人禦守，君不失國。

74頤

家給人足，頌聲並作，四夷賓服，干戈卷閣。

75蠱

南歷玉山，東入生門，登福上堂，飲萬歲漿。

76蒙

秋南春北，隨時休息，處和履中，安無憂兇。

77艮

据斗運樞，順天無憂，與樂並居，

78剝

弱足折跟，不利出門，商賈無贏，折崩為患，湯火之憂，轉解喜來。

81泰

被狐乘龍，為王道東，過時不返，使我憂聾。

82臨

大斧砍木，饞人敗國，東關二五，禍及三子，晉人亂危，懷公出走。

83明夷

五嶽四瀆，潤洽為德，行不失禮，民賴恩福。

84復

夏臺憂戶，文王厄處，鬼侯飲食，岐人悅喜。

85升

三鳥驚鴦，相隨俱行，南到饒澤，食魚與粱，君子長樂，見兇不傷。

86師

泥滓污辱，棄捐溝瀆，眾所笑苦，終不顯錄。

87謙

乘船涉濟，戴水逢火，賴得無患，蒙我全生。

88坤

江河淮海，天之奧府，眾利所聚，可以饒有，樂我君子。