11乾　首釋與目，載受福慶，我有好爵，與喜相迎．

12履　僮妾獨宿，長女未室，利無所得．

13同人　伯氏殺牛，行悖天時，亳社夷燒，朝歌丘墟．

14無妄　福祿不遂，家多怪祟，麋鹿悲鳴，思其大雄．

15姤　心多恨悔，出門見怪，反蛇三足，醜聲可惡，嫫母為媒，請求不得．

16訟　長舌亂國，大斧破車，陰陽不順，姬姜衰憂．

17遯　四馬過隟，時難再得，尼父孔聖，繫而不食．

18否　中歲摧隤，常恐衰徾，老復頼慶，五羖為相．

21夬　秋季冬孟，寒露霜降，大陰在庭，庶物不生，雞鳴犬吠，家憂數驚．

22兌　南山高岡，麟鳳室堂，含和履中，國無灾殃．

23革　雲夢大藪，索有所在，虞人共職，驪駒樂喜．

24隨　舉趾振翼，南至嘉國，見我伯姊，與惠相得．

25大過　旦雨夜行，早遍都城，更相覆傾，終無所成，三頭兩眼，不見其真．

26困　陳媯敬仲，兆興齊姜，乃適營丘，八世大昌．

27咸　後時失利，不得所欲．

28萃　虎豹爭強，道閉不通，小人懽訟，貪天之功．

31大有　日短夜長，祿命不光，早離父兄，免見分張．

32睽　大倉充盈，萬物蕃成，年歲熟榮．

33離　鴻雁南飛，隨陽休息，轉送天和，千里不哀．

34噬嗑　公孫駕驪，載遊東齊，延陵悅產，遺季紵衣．

35鼎　獐鹿雉兔，群聚東國，盧黃白脊，俱往追逐，夷齚十得，主君有喜．

36未濟　固陰沍寒，常冰不溫，凌人惰怠，大雹為灾．

37旅　南山黃竹，三身六目，出入制命，東皇宣政，主尊君安，鄭國無患．

38晉　崑崙源口，流行不止，鯀伊砥柱，民不安處，母歸扶子，黃塵悅喜．

41大壯　陰變為陽，女化為男，治道得通，君臣相承．

42歸妹　不泉苞稂，十年夷王，郇伯遇時，憂念周京．

43豐　江淮海隅，眾利聚居，可以遨遊，卒歲無憂．

44震　德惠孔明，主君復章，保其室堂．

45恒　心多恨悔，出言為怪，梟鳴室北，聲醜可惡，請謁不得．

46解　鳥反故巢，歸其室家，心平意正，與叔相鳴，登高殞墜，失其寵貴．

47小過　執贄入朝，獻其狐裘，元戎燮安，沙漠以懽．

48豫　昧視無光，夜不見明，冥抵空牀，季葉逃亡．

51小畜　初憂後喜，與福為市，八佾列陳，飲御嘉友．

52中孚　商之子孫，資無所食，貪貝逐狐，留連都市，還轅內鄉，嘉喜何咎．

53家人　公無長詢，天王駁馬，非其所當，傷折為患．

54益　牡犠孔博，日新其德，文君出獵，姜氏受福．

55巽　重譯置之，來除我憂，喜樂俱居．

56渙　紫芝朱草，生長和氣，公尸侑食，福祿來下．

57漸　天之奧隅，堯舜所居，可以全身，保我邦家．

58觀　**？**室蜂戶，螫我手足，不可進取，為我害咎．

61需　執義秉德，不危不殆，延頸盤桓，安其室垣，屯耗未得，終無大恤．

62節　宮成室就，進樂相舞，英俊在堂，福祿光明．

63既濟　湧泉汩汩，南流不絶，洿為淮海，敗壞邑里，家無所處．

64屯　折箬蔽日，屏遮王目，司馬無良，平子沒傷．

65井　昊天白日，照臨我國，萬民康寧，咸頼嘉福．

66坎　褒后生蛇，經老育徾，側跌哀公，酒減黃離．

67蹇　執簧炤犠，為風所吹，火滅無光，不見玄黃．

68比　視暗不明，雲蔽日光，不見子都，鄭人心傷．

71大畜　雲雷因積，大雨重疊，久不見日，使我心悒．

72損　弩弛弓藏，良犬不烹，內無怨女，征夫在堂．

73賁　轉作驪山，大失元心，劉季發怒，命滅子嬰．

74頤　三河俱合，水怒踴躍，壞我王室，民因無食．

75蠱　紡生江淮，一轉為百，周流四浸，無有難惡．

76蒙　家在海隅，繞旋深流，王孫單行，無妄以趨，固陰沍寒，常冰不溫，凌人惰感，大雹為害．

77艮　天之所壞，不可強支，眾口嘈嘈，雖貴必危．

78剝　羊腸夷縈，相推稍前，止須王孫，乃得上天．

81泰　玄黃四塞，陰雌伏謀，呼為墻屋，為巫所識．

82臨　則天順時，周流其墟，與樂並居，無有咎憂．

83明夷　葛藟蒙棘，花不得實，讒侒亂政，使恩壅塞．

84復　螮蝀充側，侒人傾惑，女謁橫行，正道壅塞．

85升　雞方啄粟，為狐所逐，走不得食，惶怖惕息．

86師　二人共路，東趨西步，千里之外，不相知處．

87謙　采唐沫鄉，徼期桑中，失心不會，憂心忡忡．

88坤　軥軥**？？**，歲暮編敝，寵名弃捐，君襄在位．