76蒙

11乾 海為水王，聰聖且明，百流歸德，無有畔逆，常饒優足

12履 踝踵足傷，右指病攤，失旅候時，利不走歸

13同人 新受大寵，福祿重來，樂且日富，蒙慶得財

14无妄 織金未成，緯畫無名，長子逐兔，鹿失先路，見利不得

15姤 目動頰瞤，喜來加身，舉家蒙歡，吉利無殃

16訟 老楊日衰，條多枯枝，爵級不造，逐乃摧隤

17遯 至德之君，仁政且溫，依呂股肱，國富長安

18否 操 鄉畝，祈貸稷黍，飲食充中，安和无咎

21夬 天之所壞，不可強支，眾口遭笑，雖貴必危

22兑 冬生不花，老女吳家，霜冷蓬室，競為枯株

23革 南山旻天，剌政閔身，疾悲無辜，背憎為仇

24隨 猿墮高木，不踒手足，保我全生，還歸其室

25大過 膏澤肥壤，人民安樂，宜利俱止，長安富有

26困 氓伯以婚，抱布自媒，棄禮急情，卒罹悔憂

27咸 憂禍解除，喜至慶來，坐立歡門，與樂為隣

28萃 黿羹芬香，染指拂裳，口飢打手，公子恨讒

31大有 舉盃飲酒，指宜失取，無益溫寒，亡利不懽

32睽 跮蹉側跌，申酉為祟，戌亥滅明，顏子隱藏

33離 抱關傳言，聾跛摧筋，破賊無灾，不安其所

34噬嗑 畫龍頭頸，文章不成，甘言美語，說辭無名

35鼎 三人為旅，俱歸北海，入門上堂，拜謁王母，勞賜我酒

36未濟 山林麓藪，兆人所往，鳥獸無禮，使我心苦

37旅 譯重開牢，求解已憂，心感乃成，與善俱居

37賁 招禍致凶，來弊我邦，病在手足，不得安息

38晉 有莘季女，為夏妃后，貴夫壽子，母于四海

41大壯 千里望城，不見青山，老兔蝦蟆，遠絕無家

42歸妹 體重飛難，不得踰關，行坐憂愁，不離室垣

43豐 四雄並處，人民愁苦，擁兵東西，不得安所

44震 陽淫旱病，傷害稼穡，喪刈病來，農人無食

45恒 折鋒載殳，與馬放休，狩軍褒營，天下安寧

46解 望雞得雛，求馬獲駒，大德生少，有廖從居

47小過 雉兔之冬，狼虎所食，貪饕兇惡，不可止息

48豫 猾夫爭強，民去其鄉，公孫叔子，戰於城南

51小畜 天地配享，六位光明，陰陽順序，以成厥功

52中孚 早凋被霜，花葉不長，非時為災，家受其殃

53家人 飛鷹退去，不食雉雞，憂患心解，君主安居

54益 莫莫輯輯，夜作畫匿，謀議我資，來攻我室，空盡我財，幾無我食

55巽 患解憂除，王母相予，與喜俱來，使我安居

56渙 震慄恐懼，多所畏惡，行道留難，不可以涉

57漸 烏飛無翼，兔走折足，雖欲會同，未得巳惑

58觀 黃玉溫德，君子所服，甘露溽暑，萬物生茂

61需 范公陶夷，善賈飾資，東之營丘，易字子皮，把珠載金，多福利歸

62節 三夫共妻，莫適為雌，子無名氏，翁不可知

63既濟 馬驚破車，王墮深溝，身死魂去，離其室廬

64屯 安息康居，異國穹廬，非吾習俗，使我心憂

65井 夏姒親附，心聽悅喜，利以博取，無言不許

66坎 白龍黑虎，起伏暴怒，戰於阪泉，蚩尤敗走，居止不殆，君安其所

67蹇 司錄憑怒，謀議無道，商民失政，殷人乏祀

68比 豕生如魴，鼠舞庭堂，雄倚施姜，上下昏黃，君失其邦

71大畜 天厭周德，命與仁國，以禮靖民，兵革休息

72損 切切恒恒，如將不活，黍稷之恩，靈輙以存，獲生保年

74頤 重譯買芝，來除我憂，善說遂良，與喜相求

75蠱 逐狐東山，水過我前，深不可渉，失利後便

76蒙 何草不煌，至未盡玄，室家分離，悲愁於心

77艮 攫飯把肉，以就口食，所往必得，無有虛乏

78剝 履位束勢，蘼有絕斃，贊為隸圖，與眾庶伍

81泰 思體同恩，各有所屬，西隣孤媪，欲寄我室，主母罵詈，求子不得

82臨 鑿井求玉，非卞氏寶，名困身辱，勞無所得

83明夷 不虞之患，禍至無門，奄忽暴卒，痛傷我心

84復 獐鹿雉免，羣聚東圃，盧黃白脊，俱往追逐，九齚十得，君子有喜

85升 天福所酆，兆知飛龍，成予得志，六二已興

86師 小狐渡水，汙濡其尾，稍得其幾，與道合符

87謙 日月相望，光明盛昌，三聖茂承，功德大隆

88坤 天之所佑，禍不過家，左輔右弼，金玉滿匱，常盈不亡，富如厫倉