78課剝

11乾

穿胸狗邦，僵離旁舂，天地易紀，日月更始。

12履

土與山連，共保歲寒，終無災患，萬世長安。

13同人

雄處弱水，雌在海濱，將別持食，悲哀於心。

14無妄

東鄰嫁女，為王妃后，莊公筑館，以尊王母，歸於京師，季姜悅喜。

15姤

釋然遠咎，避患革害，田獲三狐，以貝為寶，君子所在，安享不殆。

16訟

兩人輦車，徒去其家，井沸釜鳴，不可安居。

17遯

新田宜栗，上農得穀，君子懷德，以千百福。

18否

龍馬上山，絕無水泉，喉焦唇乾，口不能言。

21夬

高阜所在，陰氣不淋，洪水不處，為家利寶。

22兊

播天舞地，擾亂神所，居樂無咎，言不信誤。

23革

鵠求魚食，道遇射曳，射入我頸，繳綁兩翼，欲飛不能，為羿所得。

24隨

沐猴冠戴，盜在非位，眾犬共吠，猖狂蹶足。

25大過

百川朝海，泛流不止，路隨遼遠，無不到者。

26困

配玉纍桑，無以繫之，孤怨獨處，愁哀相憂。

27咸

一人輦車，來入虎家，王母貪饕，盜我犁牛。

28萃

兩目失明，日奪無光，筋足跛曳，不可以行，頓於丘旁，亡妾莫逐，嵬然獨宿。

31大有

庭燎夜明，追嗣日光，陽軟不至，陰雄生戾。

32睽

螟蟲為賊，害我禾穀，簞瓶空虛，飢無所食。

33離

禮壞樂崩，陰請不當，成子傲漫，為簡生殃，欲求至理，力疲心爛。

34嗜嗑

被服文得，升入大麓，四門雍肅，登受大福。

35鼎

泥面亂頭，忍恥少羞，日以削消。

36未濟

眾神集聚，相與議語，南國瘧亂，百姓愁苦，舉師征伐，別立賢王。

37旅

三奇六偶，相隨俱市，王孫善賈，先得利寶，居止不移，大盜為咎。

38晉

鳧舞鼓翼，嘉樂堯德，虞夏美功，要荒賓服。

41大壯

夷羿所射，發輒有獲，双鳧俱得，利伐王國。

42歸妹

張羅捕鳩，鳥麗其災，雌雄俱得，為網所滅。

43豐

三聖相輔，鳥獸喜舞，安樂富有，兩人偕偶。

44震

桑方將落，殞其黃葉，失勢傾倒，如無所立。

45恒

羊頭兔足，少肉不飽，漏囊敗票，利無所得。

46解

四馬共轅，東上泰山，辛驪同力，無有重難，與君笑言。

47小過

陽不違德，高山多澤，顏子逐兔，未有所得。

48豫

鶴盜我珠，避於東都，鵠怒追求，郭氏之墟，不見武跡反為禍災。

51小畜

天火大起，飛鳥驚駭，作事不時，自為多咎。

52中孚

隙大墻壞，蟻眾木折，狼虎為政，天降罪伐，高殺望夷，胡亥以斃。

53家人

歲暮花落，楊入陰室，萬物伏匿，藏不可得。

54益

陽花不時，冬至生危，憂多橫賊，生不能服，崑崙之玉，求取必得。

55巺

三人俱行，一人言北，伯叔欲南，少叔不得，中途分道，爭鬥相贼。

56渙

坐爭立訟，紛紛擾擾，即成禍亂，災及我公。

57漸

已動矢連，商子揚沙，石胡硌擾，軍鼓振吏，士苦。

58觀

三母多福，天錄所伏，居之寵光，君子有福。

61需

上下惟邪，寡婦無夫，歡心隔塞，君子離居。

62節

蛇行蜿蜒，不能上坂，履節安居，可以無憂。

63既濟

心多畏惡，時愁日懼，雖有小咎，終無大悔。

64屯

北山有棗，橘柚所聚，荷囊載擔，香盈筐簍。

65井

載船渡海，隨深無咎，孫子俱在，不失其所。

66坎

乘騮駕驪，東至于濟，遭遇仁友，送我以資，厚得利歸。

67蹇

陽虎脅主，使德不通，炎焰為殃，年穀患傷。

68比

明傷之初，為穆出郊，以讒復歸，名曰監牛，剝亂叔孫，餓於空丘。

71大畜

百足俱行，相輔為強，三聖翼事，王室寵光。

72損

牧洋稻園，聞虎暄嘯，畏懼悚息，終無禍患。

73賁

寒裳涉河，水流漬衣，幸賴舟子，濟脫無他。

74頤

危坐至暮，請求不得，膏澤不降，政戾民忒。

75蠱

黍稷禾稻，垂畝方好，中旱不雨，傷風病槁。

76蒙

齋金贖貍，不聽我辭，繫於虎鬚，牽不得來。

77艮

巨蛇大魷，戰於國邦，上下格塞，主君走逃。

78剝

行觸大諱，與司命忤，執囚束縛，拘制於吏，憂人有喜。

81泰

日出阜東，山蔽其明，章甫薦履，箕子佯狂。

82臨

雄聖伏名，人匿麟遠，走鳳飛北，亂禍未息。

83明夷

登丘上山，對酒遇歡，終年卒歲，優福無患。

84復

班馬回師，以息勞疲，役夫佳喜，入戶見妻。

85升

鴻飛循路，公出不復，伯氏客宿。

86師

蹇驢不才。駿驥失時，筋力勞盡，罷於沙丘。

87謙

三婦同夫，忽不相思，至恒不愁，顏色不殆。

88坤

從風縱火，荻芝俱死，三害集房，十子中傷。