81泰

11乾 伯夷叔齊，貞廉之師，以德防患，憂禍不存

12屢 方船備水，傍河燃火，積善有徵，終身無禍，天福吉昌，永得安康

13同人 多載負重，捐棄于野，王母離子，思勞自苦

14无妄 桑方將落，隕其黃葉，失勢傾倒，如無所立

15姤 悲鳴北行，失其長兄，伯仲不幸，骸骨敗亡

16訟 踝腫足傷，大指病癱，失旅後時，利走不來

17遯 右撫劒佩，左援鉤帶，凶訟不止，相與爭戾，失利市肆

18否 陟岵望母，役事不已，王政靡監，不得相保

21夬 作凶不善，相牽入井，溺陷辜罪，禍生憂滋

22兑 水壞我里，東流為海，龜鳬驩囂，不見慈母

23革 履踐危難，脫執去患，入福喜門，見誨大君

24隨 伯虎仲熊，徳義淵閎，使布五教，陰陽順序

25大過 春令原宥，仁德不周，三聖悠同，周國茂興

26困 振急絕理，恒暘不雨，物病焦乾，華實無有

27咸 老楊日衰，條多枯枝，爵級不進，日下摧頹

28萃 羔衣豹裘，高易我宇，君子維新

31大有 生值地乳，上皇大喜，賜我福祉，壽算無極，賔于作命

33離 危坐至暮，謀求不得，膏澤不降，政戾民忒

34噬嗑 固陰沍寒，常冰不溫，凌人墮怠，雹火為災，電火為蕃

35鼎 四亂不安，東西為患，退止我足，無出國域，乃得全完，賴其生福

36未濟 實沈參墟，以義討尢，次止結盟，以成霸功

37旅 從風吹火，牽騏驥尾，易為之功，因摧受福

38晉 登几上輿，駕駟南遊，合縱散橫，燕秦治強

41大壯 水流趨下，遠至東海，求我所有，買鮪得鯉

42歸妹 逐鹿山巔，利去我西，雖祁南北，無所不得

43豐 龍蛇所聚，大水樂處，滑滑沛沛，使我無賴

44震 南國少子，才略美好，求我長女，賤薄不與，反得醜惡，後乃大悔

45恒 蔡侯適楚，留連江湖，踰日歷月，思其后君

46解 坤厚地載，庶物蕃息，平康正直，以綏百福

47小過 桃李花實，纍纍日息，長大成熟，甘美可食，為我利福

48豫 東隣嫁女，為王妃后，莊公築館，以尊王母，歸于京師，季姜悅喜

51小畜 久客無牀，思歸我鄉，雷雨浸盈，道不得通

52中孚 同本異葉，樂仁正德，東隣慕義，來興我國

53家人 魂孤無室，御宿舍食，盜張民潰，見敵失內

54益 鳳凰御書，玄珪賜我，封為晉侯

55巽 澤狗水鳬，難畜少雛，不為家饒，心其亟逋

56渙 褰衣涉水，深漬請罷，賴幸舟者，濟脫無他

57漸 倬然遠咎，辟害早阜，田獲三狐，巨貝為寶

58觀 忍醜少羞，無面有頭，耗減寡虛，日以削消

61需 四牡兼用，君子所服，南征述職，與福同德

62節 龜戢河海，陸行不止，自令枯槁，失其都市，憂害无咎

63既濟 重瞳四乳，聰明順理，無隱不形，微視千里，災害不作，君子集聚

64屯 倚立相望，適我道通，驅駕奔馳，比目同床

65井 狐狢載剝，凌溫翠蓐，寒棘為疾，何所不足

66坎 金精躍怒，帶劒過午，兩虎相妒，雖驚不咎

67蹇 居如轉丸，危不得安，東西不寧，動生憂患

68比 望驥不來，拘蹇為憂，雨驚我心，風感我肌

71大畜 長生以時，長柱根本，陰陽相和，歲樂無憂

72損 冽敝牡荊，生賢止侮，仇敵背憎，孰肯相迎，上下有眚

73賁 夏麥麩麴，霜擊其芒，疾君敗國，使我夭傷

74頤 童女無室，未有配合，陰陽不和，空坐獨宿

75蠱 敏教勁疾，如猿升木，彤弓雖調，終不能獲

76蒙 葛藟蒙棘，華不得實，讒佞為政，使恩壅塞

77艮 妄怒失理，陽孤無輔，物病焦枯，年飢於黍

78剝 淵涸龍憂，箕子為奴，干叔隕命，殷破其家

81泰 有求陳國，留連東域，須我王孫，四月來復，主君有德，蒙恩受福

82臨 舉袂覆目，不見日月，衣裘簟席，就長夜室

83明夷 求兔得獐，過其所望，歡以相迎，高位夷傷

84復 跛踦相隨，日暮牛罷，陵遲後旅，失利王雌

85升 日中為市，各抱所有，交易貨貲，含珠懷寶，心悅歡喜

86師 春城夏國，長生之域，可以服食，保全家國

87謙 翕翕軥軥，隕墜山巔，滅我令名，長沒不存

88坤 濟深難渡，濡我衣袴，五子善櫂，脫無他故