11乾　黃獹生子，白戍為母，晉師在郊，虞公出走．

12履　駕龍騎虎，周遍天下，為神人使，西見王母，不憂危殆．

13同人　管鮑相知，至德不離，三言於桓，齊國以安．

14無妄　受**？**六符，招搖室虛，雖跌無憂，保我命則．

15姤　牙孽生齒，室堂啟戶，出入利貞，鼓翼起舞．

16訟　水漲無船，破城壞堤，大夫從役，一朝亡殞，不見少妻．

17遯　八百諸侯，不期同時，慕西文德，興我宗族，家門雍睦．

18否　唐邑之廬，晉人以居，虞叔受福，實沈是國，世載其樂．

21夬　青蛉如雲，城邑閉門，國君衛守，民困於患．

22兌　貧鬼守門，日破我盆，孤牝不駒，雞不成雛．

23革　龍門砥柱，通利水道，百川順流，民安其居．

24隨　安樂几筵，未出玉門．

25大過　采唐沫鄉，徼期桑中，失信不會，憂思約帶．

26困　履危不止，與鬼相視，驚恐失氣，如騎虎尾．

27咸　泱泱沸溢，水泉為害，便我無頼．

28萃　？游江海，役行千里，以為死亡，復見空桑，長生樂鄉．

31大有　三十無室，長女獨宿，心勞未得，憂在胸臆．

32睽　乘槎浮海，雖懼不殆，母載其子，終焉何咎．

33離　臨溪橋疚，雖恐不危，樂以笑歌．

34噬嗑　欽敬昊天，歷象星辰，宜受民時，陰陽和調．

35鼎　千歲廟堂，棟橈傾僵，天厭周德，失其寵光．

36未濟　狂劣德薄，失其臣妾，田不見禽，犬無所得．

37旅　天所祚昌，文以為良，篤生武王，姬受其福．

38晉　平國不君，夏氏作亂，烏號竊發，靈公殞命．

41大壯　長男少女，相向笑語，來歡致福，和悅樂喜．

42歸妹　域域牧牧，憂和相伴，隔我巖山，室家分散．

43豐　麒麟騄耳，遊食萍草，逍遙石門，循山上下．

44震　折箬蔽目，不見稚叔，五足孤鳥，遠離室家．

45恒　蝗螟為賊，害我稼穡，秋飢於年，農夫鮮食．

46解　唐虞相輔，鳥獸率舞，民安無事，國家富有．

47小過　夾河為婚，水漲無船，追心失望，不見歡君．

48豫　蜎飛蠕動，各有配偶，小大相保，咸得其所．

51小畜　蔡女蕩舟，為國患憂，褒后在側，屏蔽王目，早衰六畜．

52中孚　執戈俱立，以備暴急，千人舉龍，困危得海，終安何畏．

53家人　客宿卧寒，席蓐不安，行為危害，留不得歡．

54益　病篤難醫，和不能治，命終永訖，下即蒿廬．

55巽　羊腸九縈，相推稍前，止須王孫，乃能上天．

56渙　飽食從容，入門上堂，不失其常，家無咎殃．

57漸　匏瓠之息，一畝十室，萬國都邑，北門有福．

58觀　長生無極，子孫千億，柏柱載梁，堅固不傾．

61需　重瞳四乳，耳聰目明，普仁表聖，為作元輔．

62節　陰淫不止，白馬為海，澤**？**之子，就高而處．

63既濟　陰陽變化，各得其宜，上下順通，奏為膚功．

64屯　機關不便，不能出言，精誠不通，為人所冤．

65井　秋南春北，不失消息，涉和履中，時無陰匿．

66坎　人面九口，長舌為斧，斲破瑚璉，殷商絻後．

67蹇　手拙不便，不能伐**？**，車無軸轅，行者苦難．

68比　隨時轉行，不失其常，各樂厥類，身無咎殃．

71大畜　齎金買車，失道後時，勞罷為憂．

72損　秋蛇向穴，不失其節，夫人姜氏，自齊復入．

73賁　三河俱合，水怒踴躍，壞我王室，民困於食．

74頤　華首山頭，仙道所遊，利於居止，長無咎憂．

75蠱　大生灾禍，下土恩塞，觝亂我國．

76蒙　白茅醴酒，靈巫拜禱，神嗜飲食，使君壽考．

77艮　望叔山北，陵隔我目，不見所得，使我心惑．

78剝　壽如松喬，與日月俱，常安康樂，不離禍憂．

81泰　胥死之吳，畫策闔閭，鞭平服荊，除大咎殃，威震敵國，還受上卿．

82臨　弱水之西，有西王母，生不知老，與天相保，行者危怠，利居善喜．

83明夷　春多膏澤，夏潤優渥，稼穡成熟，畝獲百斛．

84復　天之所予，福祿常在，不憂危殆．

85升　黃帝出遊，駕龍乘鳳，東上泰山，南遊齊魯，邦國咸喜．

86師　六人俱行，各遺其囊，鴻鵠失珠，無以為明．

87謙　散渙水長，風吹我鄉，火滅無光，隳敗桓功．

88坤　倉唐奉使，中山以孝，文侯悅喜，繫子徵召．