86師

11乾 一簧兩舌，佞言諂語，三姦成虎，曾母投杼

12履 義不勝情，以欲自營，見利危寵，滅君令名

13同人 季姬踟蹰，結矜待時，終日至暮，百兩不來

14无妄 江旁多蝮，螫我手足，寃繁詰屈，痛徹心腹

15姤 多載重負，捐棄于野，小任其大，但自勞苦

16訟 五孫季子，相與孝友，明允篤誠，升擢薦舉，為國藩輔

17遯 土與山連，終身無患，天地高明，萬歲長安

18否 羿張烏號，彀射天狼，柱國雄勇，鬪死滎陽

21夬 文山紫芝，雍梁朱草，生長和氣，福祿來處

22兑 甘露醴泉，太平機關，仁德感應，歲樂民安

23革 秋冬探巢，不得鵲雛，銜止北去，慙我少夫

24隨 干旄旌旗，執幟在郊，雖有寶珠，無路致之

25大過 功成事就，拱手安居，立德有言，坐飭貢賦

26困 天宮列宿，五神所舍，宮闕堅固，君安其居

27咸 長尾委蛇，畫地成河，深不可涉，絕無以北，惆然嘳思

28萃 鳬雁啞啞，以水為家，雌雄相和，心志娛樂，得其歡欲

31大有 鴻雁翩翩，始若勞苦，災疫病民，鰥寡愁憂

32睽 清人高子，久屯外野，逍遙不歸，思我慈母

33離 戴堯扶禹，從喬彭祖，西遇王母，道路夷易，無感難者

34噬嗑 采唐沫鄉，要我桑中，失信不會，憂思約帶

35鼎 子畏於匡，厄困陳蔡，德行不危，竟脫厄害

36未濟 鑽木取火，掘地索泉，主母飢渴，子為心福

37旅 空槽住猪， 不到，張弓祝雞，雄鳩飛去

38晉 依山倚地，凶危不至，上清下降，君受其利

41大壯 久旱水涸，枯槁無澤，虛修其德，未有所獲

42歸妹 左輔右弼，金玉滿匱，常盈不仁，富如廒倉

43豐 崔嵬北岳，天神貴客，衣冠不已，蒙被恩德

44震 鴻飛在陸，公出不復，仲氏任只，伯氏客宿

45恒 乘龍從蜺，徵詣北闕，乃見宣室，拜守東域，鎮慰黎元，舉家蒙福

46解 王德五材，和合四時，陰陽順序，國無咎災

47小過 隣不我顧，而望玉女，身多癩疾，誰肯婦者

48豫 北山有棗，使叔壽考，東嶺多栗，宜行賈市，陸樑雌雉，所至利喜

51小畜 舜升大禹，石夷之野，徵詣王厥，敗治水土

52中孚 葛蘲蒙棘，花不得實，讒侫亂政，使恩壅塞

52渙 惡來呼伯，煩驚外客，中守閑宅，以備凶 ，臨折之憂，雖滅無災

53家人 配合相迎，利之四卿，欣喜興釋，所言得當

54邑 削根燒株，不生肌膚，病在心腹，日以燋枯

55巽 胡蠻戎狄，大陰所積，涸冰凍寒，君子不存

57漸 舜升大禹，石夷之野，徵詣王闕，拜治水土

58觀 膚敏之德，發憤忘食，擄豹禽說，為王求福，以成主德

61需 雀東求粒，誤入罔域，賴逢君子，脫復歸息

62節 日月相望，光明盛昌，三聖茂功，仁德大隆

63既濟 精誠所在，神為之輔，德教尚中，彌世長久，三聖與為，多受福祉

64屯 殊類異路，心不相慕，牝牛牡猳，獨無室家

65井 范子妙材，戮辱傷膚，然後相國，封為應侯

66坎 國亂不安，兵革為患，掠我妻子，家中飢寒

67蹇 武庫君府，甲兵所聚，非里邑居，不可舍止

68比 削木無枝，與子分離，飢寒莫食，獨立哀悲

71大畜 三人俱行，別離獨宿，一身五心，反覆迷惑，亂無所得

72損 解衣毛羽，飛入大都，晨門戒守，鄭忽失家

73賁 伯寧子福，惠我邦國，蠲除苛殘，使季無患

74頤 騖鳴庭中，以戒災凶，重門擊柝，備不速客

75蠱 精潔淵塞，為讒所言，證訊詰請，繫於枳溫，甘棠聽斷，怡然蒙恩

76蒙 折葉蔽目，不見稚叔，三足孤烏，遠其元夫

77艮 鶴鳴九臯，避世隱居，抱朴守貞，竟不相隨

78剝 讒父佞雄，賊亂邦國，生離忠孝，敗困不福

81泰 三人北行，六位光明，道逢淑女，與我驥子

82臨 玄黃虺隤，行者勞罷，役夫憔悴，逾時不歸

83明夷 火烈不去，必殪僵仆，燔我衣裾，禍不可悔

84復 淵泉隄防，水道通利，順注湖海，邦國富有

85升 耳目盲聾，所言不通，佇立以泣，事無成功

86師 鳥鳴呼子，哺以酒脯，高樓之處，子來歸母，嗇人成功，年歲大有，妒婦無子

87謙 穿胸狗邦，僵離旁春，天地易紀，日月更始

88坤 春桃生花，季女宜家，受福且多，在師中吉，男為邦君