11乾　嗛囁噱**？**，昧**？**相持，多言少實，語無成事．

12履　同木異葉，樂仁尚德，東林慕義，來興吾國．

13同人　宮商既和，聲音相隨，驪駒在門，主君以歡．

14無妄　百川朝海，流行不止，道雖遼遠，無不到者．

15姤　山石朽敝，消崩墮落，下上離心，君失其崇．

16訟　鑿井求至，非和氏寶，名困身辱，勞無所得．

17遯　桃鵠竊脂，來於小枝，搖動不安，為風所吹，寒心悚慄，常憂殆危．

18否　踐履危難，脫厄去患，入臨喜門，見吾母君．

21夬　春桃生花，季女宜家，受福多年，男為封君．

22兌　邯鄲反言，父兄生患，涉此憂恨，卒死不還．

23革　鸇鳩徙來，西至平州，遭逢雷雹，損我葦蘆，家室飢寒，思吾故初．

24隨　隻鳥並飛，欲歸稻池，徑涉藿澤，為矢所射，傷我胸臆．

25大過　北方多棗，橘柚所聚，荷囊載香，盈我筐筥．

26困　四夷慕德，來興我國，文君降陟，合受其德．

27咸　齊魯爭言，戰於龍門，搆怨致禍，三歲不安．

28萃　水壞我里，東流為海，龜**？**讙譁，不睹我家．

31大有　天地配享，六位光明，陰陽順序，以成厥功．

32睽　歲飢無年，虐政害民，乾溪驪山，秦楚結怨．

33離　羔羊皮革，君子朝服，輔政扶德，以合萬國．

34噬嗑　周師伐紂，戰於牧野，甲子平旦，天下悅喜．

35鼎　狗無前足，陰雄叛北，為身害賊．

36未濟　千柱百梁，終不傾僵，仁智輔聖，周宗寧康．

37旅　有莘季女，為王妃后，貴夫壽子，母字四海．

38晉　引頸絶糧，與母異門，不見所懽，孰與共言．

41大壯　防患備灾，凶禍不來，雖困無灾．

42歸妹　爪牙之士，怨毒祈父，轉憂於已，傷不及母．

43豐　拜跪請兔，不得臭腐，俛首銜指，不得北去．

44震　陽孤亢極，多所恨惑，車傾葢亡，身常驚惶，乃得其願，雌雄相存．

45恒　久陰霖雨，塗行泥潦，商人休止，市空無有．

46解　蜩螗歡喜，草木嘉茂，百果蕃熾，日益庶有．

47小過　梅李冬實，國多盜賊，擾亂並作，王不得制．

48豫　江河淮海，天之奧府，眾利所聚，可以饒有，樂我君子．

51小畜　江河淮海，天之都市，商人受福，國家富有．

52中孚　虎豹熊羆，遊戲山谷，君子仁賢，亦得所欲．

53家人　恭寬信伩，功加四海，辟去不祥，喜來從母．

54益　狡兔趯趯，犬良逐咋，雄雉受害，為鷹所獲．

55巽　季姜躊躕，待孟城隅，終日至旦，不見齊侯．

56渙　逐鹿山巔，利去我西，維邪南北，所求不得．

57漸　長夜短日，陰為陽賊，萬物空枯，藏於北陸．

58觀　旋斗運樞，順天無憂，與樂並俱．

61需　鳳生會稽，稍具能飛，翱翔桂林，為眾鳥雄．

62節　穿鼻繫珠，為虎所拘，王母祝福，禍不成灾，突然自來．

63既濟　望幸不到，文章未就，羊子逐兔，犬踦不得．

64屯　東壁餘光，數暗不明，王母嫉妒，亂我事業．

65井　華首山頭，仙道所遊，利以居止，長無咎憂．

66坎　懸貆素餐，食非其任，失望遠民，實勞我心．

67蹇　右目無瞳，偏視寡明，十步之內，不知何公．

68比　安息康居，異國穹廬，非吾邦域，使伯憂戚．

71大畜　目不可合，憂來搖足，悚惕危懼，去其邦域．

72損　常德自如，安坐無尤，幸入貴鄉，到老安榮．

73賁　十雌百雛，常與母俱，抱雞搏虎，誰敢害者．

74頤　鳥升鵠舉，照臨東海，**？**降庭堅，為陶叔後，封於蓼丘，福履綏厚．

75蠱　伯仲叔季，日暮寢寐，裸卧失明，喪我貝囊，銜卸道傍．

76蒙　下背其上，資明其讓，子嬰兩頭，陳破其墟．

77艮　空槽住猪，豚**？**不至，張弓祝雞，雄父飛去．

78剝　桀跖並處，人民愁苦，擁兵荷糧，戰於齊魯．

81泰　白鶴銜珠，夜室反明，懷我德音，身受光榮．

82臨　受終文祖，承衰復起，以義自閑，雖苦無咎．

83明夷　鰌蝦去海，藏於枯里，街巷偏隘，不得自在，南北無極，渴餒成疾．

84復　南山昊天，刺政閔身，疾悲無辜，背憎為仇．

85升　十竅龍身，造化八元，法天則地，順時施行，富貴長存．

86師　邦傑載復，送至東萊，百僚具舉，君王嘉喜．

87謙　王喬無病，狗頭不痛，亡跛失履，乏我徙從．

88坤　北辰紫宮，衣冠立中，含和達德，常受大福，鉛刀攻玉，堅不可得．